Τροποποιημένη πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για το Ευρωπαϊκό Ταμείο Θάλασσας και Αλιείας [για την κατάργηση του κανονισμού (ΕΚ) αριθ. 1198/2006 του Συμβουλίου και του κανονισμού (ΕΚ) αριθ. 861/2006 του Συμβουλίου και του κανονισμού αριθ. XXX/2011 του Συμβουλίου για την ολοκληρωμένη θαλάσσια πολιτική] /* COM/2013/0245 final - 2011/0380 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Η Επιτροπή ενέκρινε στις 2 Δεκεμβρίου 2011 πρόταση «ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για το Ευρωπαϊκό Ταμείο Θάλασσας και Αλιείας [για την κατάργηση του κανονισμού (ΕΚ) αριθ. 1198/2006 του Συμβουλίου και του κανονισμού (ΕΚ) αριθ. 861/2006 του Συμβουλίου και του κανονισμού αριθ. XXX/2011 του Συμβουλίου για την ολοκληρωμένη θαλάσσια πολιτική]» (ΕΤΘΑ) Η Επιτροπή παρουσίασε τις προτάσεις της όσον αφορά την έκδοση κανονισμού για τη θέσπιση κοινών διατάξεων σχετικά με το Ευρωπαϊκό Ταμείο Περιφερειακής Ανάπτυξης (ETΠA), το Ευρωπαϊκό Κοινωνικό Ταμείο (ΕΚΤ), το Ταμείο Συνοχής (ΤΣ), το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και το Ευρωπαϊκό Ταμείο Θάλασσας και Αλιείας (ΕΤΘΑ) και γενικών διατάξεων για τα ταμεία της πολιτικής συνοχής στις 6 Οκτωβρίου 2011 (COM (2011) 615 τελικό). Στην αρχική της πρόταση σχετικά με τον κανονισμό για το ΕΤΘΑ, η Επιτροπή πρότεινε την ευθυγράμμιση του συστήματος διαχείρισης και ελέγχου του ΕΤΘΑ με τις ρυθμίσεις που προτάθηκαν για το ΕΓΤΑΑ. Η ευθυγράμμιση αυτή προτάθηκε κυρίως επειδή οι αρχές που διαχειρίζονται το ΕΓΤΑΑ και το ΕΤΘΑ είναι συχνά οι ίδιες και συνεπώς θα προέκυπταν οφέλη από την ευθυγράμμιση των ρυθμίσεων στα εν λόγω δύο ταμεία. Κατά την εξέταση της πρότασης του ΕΤΘΑ στο πλαίσιο της ομάδας εργασίας αλιείας του Συμβουλίου, πολλά κράτη μέλη εξέφρασαν επιφυλάξεις όσον αφορά τη μετάβαση στο σύστημα που προτάθηκε από την Επιτροπή για τη διαχείριση και τον έλεγχο και για τη δημοσιονομική διαχείριση. Τόσο κατά τις προηγούμενες (2000-2006) όσο και κατά την τρέχουσα (2007-2013) προγραμματική περίοδο το σύστημα υλοποίησης του ΕΤΘΑ ευθυγραμμίστηκε με ρυθμίσεις που είχαν θεσπιστεί στο πλαίσιο της πολιτικής συνοχής και τα κράτη μέλη εκτιμούν ότι πρέπει να εξασφαλιστεί συνέχεια στο μεγαλύτερο δυνατό βαθμό. Τα κράτη μέλη εξέφρασαν την άποψη ότι η διατήρηση των εν λόγω ρυθμίσεων θα επέτρεπε να αξιοποιηθεί κατά τον πλέον αποδοτικό τρόπο για την αλιεία η εμπειρογνωμοσύνη που αποκτήθηκε από τις εθνικές αρχές που συμμετέχουν επί του παρόντος στη διαχείριση των ταμείων της ΕΕ. Μολονότι τα κράτη μέλη δήλωσαν, στην πλειοψηφία τους, ότι προτιμούν την ευθυγράμμιση του ΕΤΘΑ με το σύστημα υλοποίησης της πολιτικής συνοχής, τόνισαν επίσης την ανάγκη να ληφθεί υπόψη η αρχή της αναλογικότητας (ΚΚΔ άρθρο 4 παράγραφος 5). Τα επιχειρησιακά προγράμματα στον τομέα της αλιείας, στις περισσότερες περιπτώσεις, είναι μικρότερης κλίμακας σε σχέση με εκείνα που εφαρμόζονται στο πλαίσιο της πολιτικής συνοχής και προβλέπουν ιδιαίτερα μέτρα που εξασφαλίζουν τη συμβολή του ΕΤΘΑ στη μεταρρύθμιση της Κοινής Αλιευτικής Πολιτικής. Για να διευκολυνθούν οι υπό διεξαγωγή διαπραγματεύσεις στο Συμβούλιο και στο Ευρωπαϊκό Κοινοβούλιο, η Επιτροπή προτείνει την ταυτόχρονη τροποποίηση των προτάσεων της Επιτροπής για τον κανονισμό περί κοινών διατάξεων και για τον κανονισμό για το ΕΤΘΑ ώστε να εξασφαλιστεί η απλή και εξορθολογισμένη ενσωμάτωση του ΕΤΘΑ σε ένα υφιστάμενο σύνολο κανόνων που ισχύουν όσον αφορά την πολιτική συνοχής. Η αυστηρή ευθυγράμμιση των συστημάτων υλοποίησης του ΕΤΘΑ με τα συστήματα που προτείνονται στο πλαίσιο της πολιτικής συνοχής, σύμφωνα με την εν λόγω πρόταση, θα επιτρέψει την εναρμόνιση και τη συνοχή των κανόνων μεταξύ των διαφορετικών αυτών ταμείων (ΕΤΠΑ, ΕΚΤ, ΤΣ και ΕΤΘΑ). Έτσι, θα καταστεί δυνατή η αξιοποίηση της εμπειρίας που αποκτήθηκε κατά τις προηγούμενες περιόδους προγραμματισμού και θα διευκολυνθεί η ομαλή μετάβαση από τη μια προγραμματική περίοδο στην επόμενη. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΕΠΙΠΤΩΣΕΩΝ Πριν από την πρόταση της Επιτροπής για την τροποποίηση του κανονισμού περί κοινών διατάξεων και του κανονισμού για το ΕΤΘΑ διεξήχθησαν διεξοδικές συζητήσεις σχετικά με τις ρυθμίσεις όσον αφορά την υλοποίηση του ΕΤΘΑ στο πλαίσιο της ομάδας εργασίας αλιείας του Συμβουλίου καθώς και διμερείς επαφές με τα κράτη μέλη. Εκπονήθηκε εκτίμηση αντικτύπου για τις αρχικές νομοθετικές προτάσεις. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Η πρόταση προβλέπει την παράλληλη τροποποίηση των προτάσεων της Επιτροπής όσον αφορά τον κανονισμό περί κοινών διατάξεων και τον κανονισμό για το ΕΤΘΑ : • Το ΕΤΘΑ ενσωματώνεται στις συναφείς διατάξεις του κανονισμού περί κοινών διατάξεων που ίσχυαν αρχικά ειδικά όσον αφορά την πολιτική συνοχής, μέσω της δημιουργίας, στον εν λόγω κανονισμό, νέου Τέταρτου Μέρους που ισχύει τόσο για την πολιτική συνοχής όσο και για το ΕΤΘΑ· • Οι διατάξεις οι οποίες αντιστοιχούν στις ρυθμίσεις υλοποίησης του ΕΓΤΑΑ ή επικαλύπτουν άρθρα του κανονισμού περί κοινών διατάξεων στην τροποποιημένη του μορφή, διαγράφονται από τον κανονισμό για το ΕΤΘΑ και εισάγονται σε αυτόν κατάλληλες παραπομπές στον ΚΚΔ, όπου αυτό είναι αναγκαίο. Οι αιτιολογικές σκέψεις ή οι ορισμοί ευθυγραμμίζονται με τις αλλαγές στα άρθρα και την τροποποίηση της δομής των κανονισμών. Η ορολογία η οποία χρησιμοποιείται στο νέο Τέταρτο Μέρος τροποποιείται ώστε να ληφθούν υπόψη οι ιδιαιτερότητες του ΕΤΘΑ, ενώ σε ορισμένες περιπτώσεις διευκρινίζεται ότι οι κανόνες που ισχύουν βάσει του ΕΤΘΑ αναφορικά με τα Ταμεία μπορεί να οδηγήσουν στη θέσπιση συμπληρωματικών κανόνων. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η τροποποιημένη πρόταση δεν θα έχει δημοσιονομικές επιπτώσεις. Η διαθεσιμότητα νέων στοιχείων και μακροοικονομικών προβλέψεων, καθώς και η προσχώρηση της Δημοκρατίας της Κροατίας οδηγούν, ωστόσο, σε αλλαγές του κονδυλίου για το ΕΤΘΑ. Οι εν λόγω τροποποιήσεις εισάγονται με την επιφύλαξη των υπό διεξαγωγή διαπραγματεύσεων σχετικά με τον κανονισμό του ΠΔΠ και του δημοσιονομικού κανονισμού. 5. ΣΥΝΟΨΗ ΤΩΝ ΤΡΟΠΟΠΟΙΗΣΕΩΝ Όσον αφορά τον κανονισμό για το ΕΤΘΑ, η τροποποίηση αφορά τις αιτιολογικές σκέψεις 86, 89, 101, 103, 104 και τη διαγραφή των αιτιολογικών σκέψεων 91, 93, 94 και 97. Συμπεριλαμβάνει τροποποιήσεις στα άρθρα 3, 12, 14, 20, 24, 25, 28, 33, 37, 38, 39, 45, 46, 54, 56, 61, 62, 63, 64, 67, 75, 78, 92, 94, 95, 102, 103, 105, 108, 117, 118, 119, 120, 122, 126, 128, 129, 131, 132, 133, 134, 135, 1369, 137, 138, 139, 140, 141, 142,143, 144, 145, 146, 147, 148, 149, 150,151, 152, 153, 154 και τη διαγραφή των άρθρων 96, 97, 98, 99, 100, 101, 104, 106, 107, 109, 110, 111, 112, 113, 114, 115, 116, 121, 123, 124, 125, 127 και 130. Όσον αφορά τον κανονισμό περί κοινών διατάξεων, η τροποποίηση αφορά τις αιτιολογικές σκέψεις 3, 75, 78, 80, 84 και 87. Με την τροποποίηση εισάγονται επίσης αλλαγές στο άρθρο 1 και στο άρθρο 3 ώστε να προβλέπεται ρητά η ισχύς κάθε μέρους του κανονισμού περί κοινών διατάξεων όσον αφορά το καθένα από τα Ταμεία (ΕΤΠΑ, ΕΚΤ, ΤΣ, ΕΓΤΑΑ και ΕΤΘΑ). Ήταν απαραίτητη η περιορισμένη προσαρμογή των ορισμών που προβλέπονται στις παραγράφους 5, 7, 25 και 26 του άρθρου 2 ώστε να αντικατασταθούν παραπομπές στο τρίτο μέρος από παραπομπές στο τέταρτο μέρος. Περιλαμβάνονται τροποποιήσεις στο άρθρο 55 παράγραφος 7, στο άρθρο 64 παράγραφος 6, στο άρθρο 74 παράγραφος 1, στο άρθρο 112 παράγραφος 3, στο άρθρο 113 παράγραφος 5, στο άρθρο 114 παράγραφος 3 στοιχεία β) και ζ), στο άρθρο 117 παράγραφος 4, στο άρθρο 120, στο άρθρο 121 παράγραφος 1, στο άρθρο 124, στο άρθρο 126 παράγραφος 4, στο άρθρο 128, στο άρθρο 130 παράγραφος 1, στο άρθρο 131 παράγραφος 1, στο άρθρο 133 παράγραφος 1, στο άρθρο 134 παράγραφος 1, στο άρθρο 135, στο άρθρο 136, στο άρθρο 137 και στο άρθρο 140 παράγραφος 1. 2011/0380 (COD) Τροποποιημένη πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για το Ευρωπαϊκό Ταμείο Θάλασσας και Αλιείας [για την κατάργηση του κανονισμού (ΕΚ) αριθ. 1198/2006 του Συμβουλίου και του κανονισμού (ΕΚ) αριθ. 861/2006 του Συμβουλίου και του κανονισμού αριθ. XXX/2011 του Συμβουλίου για την ολοκληρωμένη θαλάσσια πολιτική] ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 42, το άρθρο 43 παράγραφος 2, το άρθρο 91 παράγραφος 1, το άρθρο 100 παράγραφος 2, το άρθρο 173 παράγραφος 3, το άρθρο 175, το άρθρο 188, το άρθρο 192 παράγραφος 1, το άρθρο 194 παράγραφος 2 και το άρθρο 195 παράγραφος 2, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[1], Έχοντας υπόψη τη γνώμη της Επιτροπής των Περιφερειών[2], Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: Εκτιμώντας τα ακόλουθα: (1) Η Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών για τη «Μεταρρύθμιση της Κοινής Αλιευτικής Πολιτικής» (στο εξής «Ανακοίνωση ΚΑλΠ») όρισε τις προκλήσεις, τους στόχους και τις κατευθύνσεις για την κοινή αλιευτική πολιτική (στο εξής «ΚΑλΠ») μετά το 2013. Υπό το πρίσμα της συζήτησης σχετικά με την εν λόγω ανακοίνωση, η ΚΑλΠ πρέπει να μεταρρυθμιστεί από την 1η Ιανουαρίου 2014. Η εν λόγω μεταρρύθμιση πρέπει να καλύπτει όλα τα κύρια στοιχεία της ΚΑλΠ, συμπεριλαμβανομένων των χρηματοοικονομικών πτυχών της. Για να επιτευχθούν οι στόχοι της μεταρρύθμισης, είναι σκόπιμο να καταργηθεί ο κανονισμός (ΕΚ) αριθ. 1198/2006 για το Ευρωπαϊκό Ταμείο Αλιείας[3], ο κανονισμός (ΕΚ) αριθ. 861/2006 για τη θέσπιση κοινοτικών χρηματοδοτικών μέτρων για την εφαρμογή της κοινής αλιευτικής πολιτικής καθώς και στον τομέα του Δικαίου της Θάλασσας[4], οι διατάξεις του κανονισμού (ΕΚ) αριθ. 1290/2005 για το Ταμείο Εγγυήσεων για τα προϊόντα αλιείας και υδατοκαλλιέργειας[5], ο κανονισμός (ΕΚ) αριθ. 791/2007 για τη θέσπιση καθεστώτος αντιστάθμισης του επιπλέον κόστους που επιβαρύνει την εμπορία ορισμένων προϊόντων αλιείας των εξόχως απόκεντρων περιοχών Αζορών, Μαδέρας, Καναρίων Νήσων, Γουιάνας και Ρεϋνιόν[6] και να αντικατασταθούν από ένα νέο κανονισμό για το Ευρωπαϊκό Ταμείο Θάλασσας και Αλιείας (ΕΤΘΑ). Αναγνωρίζοντας ότι όλα τα θέματα που σχετίζονται με τους ωκεανούς και τις θάλασσες της Ευρώπης είναι αλληλοσυνδεόμενα, ο νέος κανονισμός πρέπει επίσης να υποστηρίξει την περαιτέρω ανάπτυξη της Ολοκληρωμένης Θαλάσσιας Πολιτικής (ΟΘΠ) που καλύπτεται στον [κανονισμό του Ευρωπαϊκού Κοινοβουλίου και του Συμβουλίου για τη θέσπιση προγράμματος για την στήριξη της περαιτέρω ανάπτυξης της μια Ολοκληρωμένης Θαλάσσιας Πολιτικής]. (2) Το πεδίο εφαρμογής του ΕΤΘΑ θα πρέπει να καλύπτει τη στήριξη της ΚΑλΠ η οποία εκτείνεται στη διατήρηση, διαχείριση και εκμετάλλευση των έμβιων υδάτινων πόρων, των έμβιων πόρων που ζουν σε γλυκά ύδατα και την υδατοκαλλιέργεια, καθώς και στη μεταποίηση και εμπορία των προϊόντων αλιείας και υδατοκαλλιέργειας, εφόσον οι δραστηριότητες αυτές ασκούνται στην επικράτεια των κρατών μελών ή σε κοινοτικά ύδατα, συμπεριλαμβανομένων και εκείνων που ασκούνται από αλιευτικά σκάφη τα οποία φέρουν τη σημαία τρίτων χωρών και είναι νηολογημένα σε τρίτες χώρες ή από κοινοτικά αλιευτικά σκάφη ή από υπηκόους των κρατών μελών, με την επιφύλαξη της πρωταρχικής ευθύνης του κράτους σημαίας και τηρουμένων των διατάξεων του άρθρου 117 της Σύμβασης των Ηνωμένων Εθνών για το Δίκαιο της Θάλασσας. (3) Η επιτυχία της Κοινής Αλιευτικής Πολιτικής εξαρτάται από ένα αποτελεσματικό σύστημα ελέγχου, επιθεώρησης και εφαρμογής, καθώς και από αξιόπιστα και πλήρη στοιχεία, για σκοπούς τόσο επιστημονικών συμβουλών όσο και εφαρμογής και ελέγχου. Ως εκ τούτου το ΕΤΘΑ θα πρέπει να υποστηρίζει αυτές τις πολιτικές. (4) Το πεδίο εφαρμογής του ΕΤΘΑ θα πρέπει να καλύπτει τη στήριξη της ΟΘΠ η οποία εκτείνεται στην ανάπτυξη και την εφαρμογή συντονισμένων πράξεων και τη λήψη αποφάσεων σε σχέση με τους ωκεανούς, τις θάλασσες, τις παράκτιες περιφέρειες και θαλάσσιους τομείς που συμπληρώνουν τις διάφορες πολιτικές της ΕΕ που θίγουν αυτά τα θέματα, κυρίως η κοινή αλιευτική πολιτική, οι μεταφορές, η βιομηχανία, η εδαφική συνοχή, το περιβάλλον, η ενέργεια και ο τουρισμός. Πρέπει να διασφαλίζεται συνέπεια και ενοποιημένη προσέγγιση κατά τη διαχείριση διαφορετικών τομεακών πολιτικών στη Βαλτική Θάλασσα, στη Βόρεια Θάλασσα, στην Κελτική Θάλασσα, στον Βισκαϊκό Κόλπο και στις ιβηρικές ακτές, καθώς και στις θαλάσσιες λεκάνες της Μεσογείου και του Εύξεινου Πόντου. (5) Σύμφωνα με τα συμπεράσματα του Ευρωπαϊκού Συμβουλίου της 17ης Ιουνίου 2010, όπου εγκρίθηκε η στρατηγική «Ευρώπη 2020», η Ένωση και τα κράτη μέλη θα πρέπει να εφαρμόσουν την υλοποίηση έξυπνης, διατηρήσιμης και χωρίς αποκλεισμούς ανάπτυξης, προωθώντας παράλληλα την αρμονική ανάπτυξη της Ένωσης. Ειδικότερα, οι πόροι πρέπει να συγκεντρωθούν για την επίτευξη των γενικών και ειδικών στόχων της στρατηγικής «Ευρώπη 2020» και πρέπει να βελτιωθεί η αποτελεσματικότητα με μεγαλύτερη έμφαση στα αποτελέσματα. Η συμπερίληψη της ΟΘΠ στο νέο ΕΤΘΑ συμβάλλει επίσης στους κύριους στόχους πολιτικής που ορίζονται στην ανακοίνωση της Επιτροπής, της 3ης Μαρτίου 2010 «Ευρώπη 2020» - Στρατηγική για μια έξυπνη, διατηρήσιμη και χωρίς αποκλεισμούς ανάπτυξη[7] («Στρατηγική Ευρώπη 2020») και είναι σύμφωνη με τους γενικούς στόχους για την αύξηση της οικονομικής, κοινωνικής και εδαφικής συνοχής που ορίζονται στη Συνθήκη. (6) Για να διασφαλιστεί ότι το ΕΤΘΑ θα συμβάλλει στην επίτευξη των στόχων της ΚΑλΠ, της ΟΘΠ και της στρατηγικής «Ευρώπη 2020», είναι απαραίτητο να επικεντρωθεί σε ένα περιορισμένο αριθμό βασικών προτεραιοτήτων που σχετίζονται με την ενίσχυση της καινοτομίας και της βασιζόμενης γνώση αλιείας και υδατοκαλλιέργειας, την προώθηση της βιώσιμης και αποδοτικής ως προς τους πόρους αλιείας και υδατοκαλλιέργειας και την αύξηση της απασχόλησης και της εδαφικής συνοχής, μέσω της αποδέσμευσης του δυναμικού ανάπτυξης και δημιουργίας θέσεων εργασίας των παράκτιων και εσωτερικών αλιευτικών κοινοτήτων και της προώθησης της διαφοροποίησης των αλιευτικών δραστηριοτήτων σε άλλους κλάδους της θαλάσσιας οικονομίας. (7) Η Ένωση σε όλα τα στάδια υλοποίησης του Ταμείου θα πρέπει να στοχεύει στην εξάλειψη των ανισοτήτων και στην προώθηση της ισότητας μεταξύ ανδρών και γυναικών, καθώς και στην καταπολέμηση των διακρίσεων λόγω φύλου, φυλετικής ή εθνοτικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού. (8) Ο γενικός στόχος της Κοινής Αλιευτικής Πολιτικής είναι να διασφαλίζει ότι οι δραστηριότητες της αλιείας και της υδατοκαλλιέργειας συμβάλλουν στη δημιουργία μακροπρόθεσμα βιώσιμων περιβαλλοντικών συνθηκών, οι οποίες είναι απαραίτητες για την οικονομική και κοινωνική ανάπτυξη. Πρέπει επίσης να συμβάλει στην αύξηση της παραγωγικότητας, σε ένα εύλογο επίπεδο διαβίωσης για τον αλιευτικό κλάδο και στη σταθερότητα των αγορών, καθώς επίσης να διασφαλίζει τη διαθεσιμότητα των πόρων και το ότι οι προμήθειες θα φτάνουν στους καταναλωτές σε λογικές τιμές. (9) Είναι καθοριστικής σημασίας να ενσωματωθούν καλύτερα οι περιβαλλοντικές ανησυχίες στην ΚΑλΠ η οποία θα πρέπει να υλοποιήσει τους σκοπούς και τους στόχους της περιβαλλοντικής πολιτικής της Ένωσης και της στρατηγικής «Ευρώπη 2020». Η ΚΑλΠ αποσκοπεί σε εκμετάλλευση των έμβιων υδάτινων πόρων η οποία αποκαθιστά και διατηρεί τους αλιευτικούς πόρους σε επίπεδα που καθιστούν δυνατή την παραγωγή μέγιστης βιώσιμης απόδοσης το αργότερο έως το 2015. Η ΚΑλΠ εφαρμόζει την προληπτική και την οικοσυστημική προσέγγιση όσον αφορά τη διαχείριση των τύπων αλιείας. Κατά συνέπεια, το ΕΤΘΑ θα πρέπει να συμβάλλει στην προστασία του θαλάσσιου περιβάλλοντος, όπως ορίζεται στην Οδηγία 2008/56/ΕΚ του Ευρωπαϊκού Κοινοβουλίου και του Συμβουλίου της 17ης Ιουνίου 2008 για τη δημιουργία πλαισίου κοινοτικής δράσης στον τομέα της πολιτικής για το θαλάσσιο περιβάλλον (οδηγία πλαίσιο για τη θαλάσσια στρατηγική)[8]. (10) Δεδομένου ότι οι στόχοι του παρόντος κανονισμού δεν μπορούν να επιτευχθούν ικανοποιητικά από τα κράτη μέλη, λόγω της κλίμακας και των αποτελεσμάτων των πράξεων που θα χρηματοδοτηθούν από τα επιχειρησιακά προγράμματα και των διαρθρωτικών προβλημάτων που παρουσιάζονται κατά την ανάπτυξη του κλάδου της αλιείας και της θάλασσας, καθώς και των περιορισμένων οικονομικών πόρων των κρατών μελών, οι στόχοι αυτοί μπορούν συνεπώς να επιτευχθούν καλύτερα σε επίπεδο Ένωσης με την παροχή πολυετούς οικονομικής βοήθειας επικεντρωμένης στις σχετικές προτεραιότητες, η Ένωση μπορεί να λάβει μέτρα, σύμφωνα με την αρχή της επικουρικότητας, όπως ορίζεται στο άρθρο 5 παράγραφος 3 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως προβλέπεται στο άρθρο 5 παράγραφος 4 της εν λόγω συνθήκης, ο παρών κανονισμός δεν υπερβαίνει τα αναγκαία για την επίτευξη του εν λόγω στόχου. (11) Η χρηματοδότηση των δαπανών της κοινής αλιευτικής πολιτικής και της ολοκληρωμένης θαλάσσιας πολιτικής μέσω ενός ενιαίου ταμείου, του ΕΤΘΑ, θα πρέπει να ικανοποιήσει την ανάγκη για απλούστευση ενισχύοντας ταυτόχρονα την ενοποίηση και των δύο πολιτικών. Η επέκταση της επιμερισμένης διαχείρισης σε κοινές οργανώσεις αγορών, που περιλαμβάνει την αντιστάθμιση για τις απόκεντρες περιφέρειες, τον έλεγχο και τις δραστηριότητες συλλογής δεδομένων, αναμένεται να συμβάλει περαιτέρω στην απλοποίηση και στη μείωση του διοικητικού φόρτου, τόσο για την Επιτροπή όσο και για τα κράτη μέλη, καθώς και να επιτύχει μεγαλύτερη συνοχή και αποτελεσματικότητα της στήριξης που παρέχεται. (12) Ο προϋπολογισμός της Ένωσης θα πρέπει να χρηματοδοτεί τις δαπάνες της κοινής αλιευτικής πολιτικής και της ολοκληρωμένης θαλάσσιας πολιτικής, μέσω ενός ενιαίου ταμείου, του ΕΤΘΑ, είτε άμεσα είτε στο πλαίσιο της επιμερισμένης διαχείρισης με τα κράτη μέλη. Η επιμερισμένη διαχείριση με τα κράτη μέλη θα πρέπει να εφαρμόζεται όχι μόνο σε μέτρα στήριξης της αλιείας, της υδατοκαλλιέργειας και της τοπικής ανάπτυξης υπό την ηγεσία της κοινότητας, αλλά και στις κοινές οργανώσεις αγορών και την αντιστάθμιση για τις απόκεντρες περιφέρειες, τον έλεγχο και τις δραστηριότητες συλλογής δεδομένων. Η άμεση διαχείριση θα πρέπει να ισχύει για τις επιστημονικές συμβουλές, τις εθελοντικές συνεισφορές στις περιφερειακές οργανώσεις διαχείρισης της αλιείας, τα γνωμοδοτικά συμβούλια και τις πράξεις για την εφαρμογή μιας ολοκληρωμένης θαλάσσιας πολιτικής. Θα πρέπει να προσδιοριστούν αναλυτικά οι τύποι μέτρων που μπορούν να χρηματοδοτούνται από το ΕΤΘΑ. (13) Είναι απαραίτητο να γίνει διάκριση μεταξύ των κατηγοριών μέτρων ελέγχου και επιβολής που συγχρηματοδοτούνται στο πλαίσιο της επιμερισμένης διαχείρισης και εκείνων στο πλαίσιο της άμεσης διαχείρισης. Είναι ζωτικής σημασίας να οριοθετηθούν οι πόροι που θα διατεθούν για τον έλεγχο υπό επιμερισμένη διαχείριση. (14) Σύμφωνα με τα άρθρα 50 και 51 του [κανονισμού για την κοινή αλιευτική πολιτική] (στο εξής κανονισμός ΚΑλΠ) η χρηματοδοτική ενίσχυση της Ένωσης στο πλαίσιο του ΕΤΘΑ θα πρέπει να εξαρτάται από την τήρηση των κανόνων της ΚΑλΠ από τα κράτη μέλη καθώς και τους οικονομικούς φορείς. Αυτές οι προϋποθέσεις έχουν στόχο να αντικατοπτρίσουν την ευθύνη της Ένωσης να διασφαλίσει, προς το δημόσιο συμφέρον, τη διατήρηση των έμβιων υδάτινων πόρων στο πλαίσιο της ΚΑλΠ, όπως κατοχυρώνεται στο άρθρο 3 της ΣΛΕΕ. (15) Η επίτευξη των στόχων της ΚΑλΠ θα διακυβεύονταν αν η χρηματοδοτική ενίσχυση της Ένωσης στο πλαίσιο του ΕΤΘΑ καταβαλλόταν στους οικονομικούς φορείς οι οποίοι, εκ των προτέρων, δεν θα συμμορφώνονταν με τις απαιτήσεις που σχετίζονται με το δημόσιο συμφέρον της διατήρησης των έμβιων υδάτινων πόρων. Κατά συνέπεια, θα πρέπει να είναι αποδεκτοί μόνον οι οικονομικοί φορείς που, μέσα σε ένα συγκεκριμένο χρονικό διάστημα πριν από την υποβολή αίτησης για ενίσχυση, δεν συμμετείχαν στη λειτουργία, στη διαχείριση ή στην ιδιοκτησία αλιευτικών σκαφών που περιλαμβάνονται στον κατάλογο σκαφών ΠΛΑ της Ένωσης, όπως ορίζεται στο άρθρο 40 παράγραφος 3 του κανονισμού (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999[9], που έχουν διαπράξει σοβαρή παράβαση βάσει του άρθρου 42 του κανονισμού (ΕΚ) αριθ. 1005/2008 ή του άρθρου 90 παράγραφος 1 του κανονισμού (ΕΚ) αριθ. 1224/2009 της 20ής Νοεμβρίου 2009 περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006[10]. ή άλλες περιπτώσεις μη συμμόρφωσης προς τους κανόνες της ΚΑλΠ που θέτουν σε σοβαρό κίνδυνο τη βιωσιμότητα των σχετικών αποθεμάτων και συνιστούν σοβαρή απειλή για τη βιώσιμη εκμετάλλευση των έμβιων θαλάσσιων βιολογικών πόρων η οποία αποκαθιστά και διατηρεί τους πληθυσμούς των αλιευόμενων ειδών πάνω από τα επίπεδα εκείνα που μπορούν να εξασφαλίσουν τη μέγιστη βιώσιμη απόδοση (στο εξής ΜΒΑ). (16) Επιπλέον, οι δικαιούχοι θα πρέπει να συνεχίσουν να συμμορφώνονται με τις απαιτήσεις που σχετίζονται με το δημόσιο συμφέρον της διατήρησης των έμβιων υδάτινων πόρων, μετά την υποβολή της αίτησης ενίσχυσης, καθόλη τη διάρκεια της περιόδου υλοποίησης της δράσης και, για ορισμένους τύπους πράξεων, επίσης για μια προσδιορισμένη περίοδο μετά την τελευταία πληρωμή. Η στήριξη που καταβάλλεται σε ή παρακρατείται από δικαιούχους οι οποίοι δεν τηρούν τις απαιτήσεις που σχετίζονται με το δημόσιο συμφέρον της διατήρησης των θαλάσσιων βιολογικών πόρων κινδυνεύει να συνδεθεί με παραβάσεις, θέτοντας με αυτό τον τρόπο σε κίνδυνο την επίτευξη των στόχων της ΚΑλΠ. (17) Οι συνέπειες που προβλέπονται για τη μη τήρηση των όρων επιλεξιμότητας πρέπει να εφαρμόζονται σε περίπτωση παραβάσεων των κανόνων της ΚΑλΠ από τους δικαιούχους. Προκειμένου να καθοριστεί το ύψος των μη επιλέξιμων δαπανών, θα πρέπει να ληφθούν υπόψη η σοβαρότητα της μη τήρησης των κανόνων της ΚΑλΠ από το δικαιούχο, το οικονομικό πλεονέκτημα που προέρχεται από τη μη τήρηση των κανόνων της ΚΑλΠ ή η σημασία της συμβολής του ΕΤΘΑ στην οικονομική δραστηριότητα του δικαιούχου. (18) Η επίτευξη των στόχων της ΚΑλΠ θα διακυβεύονταν επίσης, αν η χρηματοδοτική ενίσχυση της Ένωσης στο πλαίσιο του ΕΤΘΑ καταβαλλόταν στα κράτη μέλη που δεν συμμορφώνονται με τις υποχρεώσεις τους που απορρέουν από τους κανόνες της ΚΑλΠ που σχετίζονται με το δημόσιο συμφέρον της διατήρησης των έμβιων υδάτινων πόρων, όπως οι υποχρεώσεις συλλογής δεδομένων και εφαρμογής του ελέγχου. Επιπλέον, αν δεν τηρηθούν οι εν λόγω υποχρεώσεις υπάρχει κίνδυνος να μην ανιχνευτούν από τα κράτη μέλη απαράδεκτοι δικαιούχοι ή μη επιλέξιμες δράσεις. (19) Ως προληπτικά μέτρα, προκειμένου να αποφευχθεί η πραγματοποίηση μη συμμορφούμενων πληρωμών καθώς και για να δοθούν κίνητρα στο κράτος μέλος να συμμορφωθεί με τους κανόνες της ΚΑλΠ ή να απαιτήσει συμμόρφωση από το δικαιούχο, διακοπή της προθεσμίας πληρωμής και αναστολή πληρωμών, οι οποίες έχουν χρονικά περιορισμένο πεδίο εφαρμογής, σε περίπτωση που χρησιμοποιηθούν και οι δύο. Προκειμένου να τηρηθεί η αρχή της αναλογικότητας, οι δημοσιονομικές διορθώσεις που έχουν οριστικές και αμετάκλητες συνέπειες θα πρέπει να ισχύουν μόνο για τις δαπάνες που συνδέονται άμεσα με τις δράσεις κατά τη διάρκεια των οποίων διαπράχθηκαν οι περιπτώσεις μη συμμόρφωσης με τους κανόνες της ΚΑλΠ. (20) Προκειμένου να βελτιωθεί ο συντονισμός και να ευθυγραμμιστεί η εφαρμογή των ταμείων που παρέχουν ενίσχυση στο πλαίσιο της πολιτικής συνοχής, δηλαδή το Ευρωπαϊκό Ταμείο Περιφερειακής Ανάπτυξης (ΕΤΠΑ), το Ευρωπαϊκό Κοινωνικό Ταμείο (ΕΚΤ) και το Ταμείο Συνοχής (ΤΣ), με τα Ταμεία για την αγροτική ανάπτυξη, συγκεκριμένα το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ), και για τον τομέα της θάλασσας και της αλιείας, δηλαδή το Ευρωπαϊκό Ταμείο Θάλασσας και Αλιείας (ΕΤΘΑ), κοινές διατάξεις έχουν θεσπιστεί για όλα αυτά τα Ταμεία (τα «Ταμεία ΚΠΣ») στον [κανονισμό (ΕΕ) αριθ. [...] για τη θέσπιση κοινών διατάξεων][11]. Πέραν από τον παρόντα κανονισμό, το ΕΤΘΑ περιέχει ειδικές διατάξεις λόγω των ιδιαιτεροτήτων της ΚΑλΠ και της ΟΘΠ. (21) Λαμβάνοντας υπόψη το μέγεθος του μελλοντικού ΕΤΘΑ και υπό το πρίσμα της αρχής της αναλογικότητας, για τις διατάξεις που αφορούν το στρατηγικό σχεδιασμό έχει γίνει παρέκκλιση από τον κανονισμό [για τις κοινές διατάξεις], στο εξής η διαβούλευση με τα ενδιαφερόμενα μέρη θα πρέπει να λάβει χώρα τουλάχιστον δύο φορές κατά τη διάρκεια της περιόδου προγραμματισμού, όχι όμως υποχρεωτικά μία φορά το χρόνο, αφού αυτό θα αποτελούσε υπερβολικό διοικητικό και δημοσιονομικό βάρος, τόσο για την Επιτροπή όσο και για τα κράτη μέλη. (22) Η δράση της Ένωσης θα πρέπει να είναι συμπληρωματική προς τη δράση των κρατών μελών ή να επιδιώκει να συμβάλει στην εν λόγω δράση. Προκειμένου να διασφαλισθεί σημαντική προστιθέμενη αξία, η εταιρική σχέση μεταξύ της Επιτροπής και των κρατών μελών θα πρέπει να ενισχυθεί μέσω ρυθμίσεων για τη συμμετοχή διάφορων τύπων εταίρων με πλήρη σεβασμό προς τις θεσμικές αρμοδιότητες των κρατών μελών. Ιδιαίτερη προσοχή πρέπει να δοθεί στην διασφάλιση επαρκούς εκπροσώπησης των γυναικών και των μειονοτικών ομάδων. Αυτή η εταιρική σχέση αφορά τις περιφερειακές, τοπικές και άλλες δημόσιες αρχές, καθώς και τους λοιπούς αρμόδιους φορείς, συμπεριλαμβανομένων αυτών που είναι αρμόδιοι για το περιβάλλον και για την προώθηση της ισότητας μεταξύ ανδρών και γυναικών, τους οικονομικούς και κοινωνικούς εταίρους και τους άλλους αρμόδιους φορείς. Οι ενδιαφερόμενοι εταίροι θα πρέπει να συμμετέχουν στην προπαρασκευή των συμφωνιών σύμπραξης, καθώς και στην προπαρασκευή, στην εφαρμογή, στην παρακολούθηση και την αξιολόγηση το προγραμματισμού. (23) Σύμφωνα με την αρχή της αναλογικότητας, τα μέσα που χρησιμοποιούνται από την Επιτροπή και τα κράτη μέλη μπορούν να ποικίλλουν ανάλογα με το συνολικό ποσό δημόσιων δαπανών που χορηγούνται στο επιχειρησιακό πρόγραμμα. Η εν λόγω ποικιλία θα πρέπει να ισχύει ιδίως για τα μέσα που χρησιμοποιούνται για την αξιολόγηση, τον έλεγχο, και την υποβολή εκθέσεων σχετικά με την εφαρμογή των επιχειρησιακών προγραμμάτων. (24) Η Επιτροπή θα πρέπει να θεσπίσει μια ετήσια κατανομή ανά κράτος μέλος των διαθέσιμων πιστώσεων υποχρεώσεων, χρησιμοποιώντας αντικειμενικά και διαφανή κριτήρια. Αυτά τα κριτήρια θα πρέπει να περιλαμβάνουν τις ιστορικές κατανομές στο πλαίσιο του κανονισμού (ΕΚ) αριθ. 1198/2006 και την ιστορική κατανάλωση σύμφωνα με τον κανονισμό αριθ. 861/2006 του Συμβουλίου. (25) Η εκπλήρωση ορισμένων εκ των προτέρων προϋποθέσεων είναι ύψιστης σημασίας στο πλαίσιο της ΚΑλΠ, ιδίως όσον αφορά την υποβολή ενός Πολυετούς Εθνικού Σχεδίου Στρατηγικής για την υδατοκαλλιέργεια και την αποδεδειγμένη διοικητική ικανότητα για τη συμμόρφωση με τις απαιτήσεις δεδομένων για τη διαχείριση της αλιείας και την επιβολή με την εφαρμογή ενός συστήματος ελέγχου Ένωσης, επιθεώρησης και επιβολής. (26) Σύμφωνα με το στόχο της απλοποίησης, όλες οι δραστηριότητες του ΕΤΘΑ που εμπίπτουν στην επιμερισμένη διαχείριση, περιλαμβανομένου του ελέγχου και της συλλογής δεδομένων, θα πρέπει να έχουν τη μορφή ενιαίου επιχειρησιακού προγράμματος ανά κράτος μέλος, σύμφωνα με την εθνική του δομή. Η διαδικασία προγραμματισμού καλύπτει την περίοδο από την 1η Ιανουαρίου 2014 έως τις 31 Δεκεμβρίου 2020. Κάθε κράτος μέλος καταρτίζει ένα ενιαίο επιχειρησιακό πρόγραμμα . Κάθε πρόγραμμα θα πρέπει να προσδιορίζει μια στρατηγική για την επίτευξη των στόχων σε σχέση με τις προτεραιότητες της Ένωσης για το ΕΤΘΑ και μια επιλογή μέτρων. Ο προγραμματισμός θα πρέπει να συμμορφώνεται με τις προτεραιότητες της Ένωσης, ενώ είναι προσαρμοσμένος με τα εθνικά πλαίσια και συμπληρώνει τις άλλες πολιτικές της Ένωσης, ιδίως την πολιτική αγροτικής ανάπτυξης και την πολιτική συνοχής. (27) Με στόχο να συμβάλλουν στην απλοποίηση της εφαρμογής του ΕΤΘΑ και στη μείωση του κόστους του ελέγχου και του ποσοστού σφάλματος, τα κράτη μέλη πρέπει να χρησιμοποιήσουν όσο το δυνατόν περισσότερο τη δυνατότητα που προσφέρεται στον κανονισμό [κανονισμό για τη θέσπιση κοινών διατάξεων] για τη χρήση κατ’ αποκοπή ποσών και άλλων απλοποιημένων μορφών επιδότησης. (28) Για τους σκοπούς της επιβολής των υποχρεώσεων ελέγχου στο πλαίσιο της ΚΑλΠ, τα κράτη μέλη θα πρέπει να καταρτίσουν το τμήμα σχετικά με τον έλεγχο του Επιχειρησιακού Προγράμματος σύμφωνα με τις προτεραιότητες της Ένωσης που εγκρίθηκαν από την Επιτροπή για αυτόν τον τομέα πολιτικής. Για την προσαρμογή του επιχειρησιακού προγράμματος στις εξελισσόμενες ανάγκες όσον αφορά τον έλεγχο και την επιβολή το τμήμα ελέγχου των επιχειρησιακών προγραμμάτων μπορεί να αναθεωρείται τακτικά με βάση τις αλλαγές στις προτεραιότητες της Ένωσης στην πολιτική ελέγχου και επιβολής της ΚΑλΠ. Οι τροποποιήσεις αυτές θα πρέπει να εγκρίνονται από την Επιτροπή. (29) Προκειμένου να διατηρηθεί η ευελιξία στον προγραμματισμό των δραστηριοτήτων στον τομέα του ελέγχου, η αναθεώρηση του τμήματος του επιχειρησιακού προγράμματος σχετικά με τον έλεγχο θα πρέπει να υπόκειται σε απλουστευμένη διαδικασία. (30) Τα κράτη μέλη θα πρέπει να καταρτίσουν το τμήμα του Επιχειρησιακού Προγράμματος που αφορά τη συλλογή δεδομένων σύμφωνα με ένα πολυετές πρόγραμμα Ένωσης. Προκειμένου να προσαρμοστούν στις ειδικές ανάγκες των δραστηριοτήτων συλλογής στοιχείων, τα κράτη μέλη θα πρέπει να καταρτίζουν ετήσιο πρόγραμμα εργασίας το οποίο θα πρέπει να αναπροσαρμόζεται ετησίως υπό την καθοδήγηση της Επιτροπής και να υπόκειται στην έγκρισή της. (31) Προκειμένου να αυξηθεί η ανταγωνιστικότητα και η οικονομική απόδοση των αλιευτικών δραστηριοτήτων, είναι ζωτικής σημασίας να τονωθεί η καινοτομία και η επιχειρηματικότητα. Ως εκ τούτου, το ΕΤΘΑ θα πρέπει να στηρίζει καινοτόμες δράσεις και την ανάπτυξη των επιχειρήσεων. (32) Οι επενδύσεις σε ανθρώπινο κεφάλαιο είναι επίσης ζωτικής σημασίας για την αύξηση της ανταγωνιστικότητας και της οικονομικής απόδοσης της αλιείας και των θαλάσσιων δραστηριοτήτων. Ως εκ τούτου, το ΕΤΘΑ θα πρέπει να στηρίζει τη διά βίου μάθηση, τη συνεργασία μεταξύ επιστημόνων και αλιέων, τονώνοντας τη διάδοση της γνώσης, καθώς και για συμβουλευτικές υπηρεσίες που βοηθούν στη βελτίωση των συνολικών επιδόσεων και της ανταγωνιστικότητας των οικονομικών φορέων. (33) Αναγνωρίζοντας τη σημασία του ρόλου που διαδραματίζουν οι σύζυγοι των αυτοαπασχολούμενων αλιέων στην παράκτια αλιεία μικρής κλίμακας, το ΕΤΘΑ θα πρέπει να στηρίζει την κατάρτιση και τη δικτύωση, συμβάλλοντας στην επαγγελματική τους εξέλιξη και παρέχοντάς τους τα μέσα για να εκπληρώνουν καλύτερα τα βοηθητικά καθήκοντα που ασκούν παραδοσιακά. (34) Έχοντας επίγνωση της αδύναμης παρουσίας των παράκτιων αλιέων μικρής κλίμακας στον κοινωνικό διάλογο, το ΕΤΘΑ θα πρέπει να στηρίζει τις οργανώσεις που προάγουν αυτό το διάλογο στα κατάλληλα φόρουμ. (35) Έχοντας επίγνωση των δυνατοτήτων που προσφέρει η διαφοροποίηση για τους παράκτιους αλιείς μικρής κλίμακας και του κρίσιμου ρόλου τους στις παράκτιες κοινότητες, το ΕΤΘΑ θα πρέπει να βοηθά τη διαφοροποίηση, καλύπτοντας την ίδρυση νέων επιχειρήσεων και τις επενδύσεις για τον επανεξοπλισμό των σκαφών τους, πέραν από την σχετική κατάρτιση για να αποκτήσουν επαγγελματικές δεξιότητες στο αντίστοιχο τομέα εκτός των αλιευτικών δραστηριοτήτων. (36) Προκειμένου να αντιμετωπιστούν οι ανάγκες υγείας και ασφάλειας επί του σκάφους, το ΕΤΘΑ θα πρέπει να στηρίζει τις επενδύσεις που καλύπτουν την ασφάλεια και την υγιεινή επί του σκάφους. (37) Ως αποτέλεσμα της εγκατάστασης συστημάτων μεταβιβάσιμων αδειών αλιείας που προβλέπονται στο άρθρο 27 του [κανονισμού για την ΚΑλΠ] και προκειμένου να υποστηριχθούν τα κράτη μέλη στην εφαρμογή αυτών των νέων συστημάτων, το ΕΤΘΑ θα πρέπει να παρέχει στήριξη όσον αφορά την ανάπτυξη δυναμικότητας και την ανταλλαγή βέλτιστων πρακτικών. (38) Η εισαγωγή των συστημάτων μεταβιβάσιμων αδειών αλιείας αναμένεται να καταστήσει τον κλάδο πιο ανταγωνιστικό. Κατά συνέπεια, ενδέχεται να υπάρξει ανάγκη για νέες επαγγελματικές ευκαιρίες εκτός των αλιευτικών δραστηριοτήτων. Ως εκ τούτου, το ΕΤΘΑ θα πρέπει να στηρίζει τη διαφοροποίηση και τη δημιουργία θέσεων εργασίας σε αλιευτικές κοινότητες, ιδίως στηρίζοντας την ίδρυση νέων επιχειρήσεων και τη μετατροπή των σκαφών για θαλάσσιες δραστηριότητες εκτός των αλιευτικών δραστηριοτήτων για μικρής κλίμακας παράκτια αλιευτικά σκάφη. Αυτή η τελευταία δράση φαίνεται ότι είναι κατάλληλη, αφού τα μικρής κλίμακας παράκτια αλιευτικά σκάφη δεν καλύπτονται από τα συστήματα μεταβιβάσιμων αδειών αλιείας. (39) Ο στόχος της κοινής αλιευτικής πολιτικής είναι να διασφαλιστεί η βιώσιμη εκμετάλλευση των αλιευτικών αποθεμάτων. Η πλεονάζουσα αλιευτική ικανότητα έχει αναγνωριστεί ως σημαντική κινητήρια δύναμη της υπεραλίευσης. Επομένως είναι πρωταρχικής σημασίας να προσαρμοστεί ο αλιευτικός στόλος της Ένωσης στους διαθέσιμους πόρους. Η απομάκρυνση της πλεονάζουσας αλιευτικής ικανότητας μέσω κρατικών ενισχύσεων, όπως η προσωρινή ή μόνιμη παύση της δραστηριότητας και συστήματα διάλυσης έχει αποδειχθεί αναποτελεσματική. Ως εκ τούτου, το ΕΤΘΑ θα στηρίζει τη δημιουργία και τη διαχείριση συστημάτων μεταβιβάσιμων αδειών αλιείας που στοχεύουν στη μείωση της πλεονάζουσας αλιευτικής ικανότητας και την αύξηση των επιδόσεων και της κερδοφορίας των ενδιαφερόμενων οικονομικών φορέων. (40) Με την πλεονάζουσα αλιευτική ικανότητα να είναι μία από τις βασικές κινητήριες δυνάμεις της υπεραλίευσης, πρέπει να ληφθούν μέτρα για την προσαρμογή του αλιευτικού στόλου της Ένωσης στους διαθέσιμους πόρους. Σε αυτό το πλαίσιο, το ΕΤΘΑ θα πρέπει να στηρίζει τη δημιουργία, την τροποποίηση και τη διαχείριση των συστημάτων μεταβιβάσιμων αδειών αλιείας που εισήγαγε η ΚΑλΠ ως εργαλεία διαχείρισης για τη μείωση της πλεονάζουσας αλιευτικής ικανότητας. (41) Είναι πρωταρχικής σημασίας να ενσωματωθούν οι περιβαλλοντικές ανησυχίες στο ΕΤΘΑ και να στηριχθεί η εφαρμογή των μέτρων διατήρησης στο πλαίσιο της ΚΑλΠ, λαμβάνοντας όμως υπόψη τις διαφορετικές συνθήκες που επικρατούν στα ύδατα της Ένωσης. Για το σκοπό αυτό είναι απαραίτητο να αναπτυχθεί μια περιφερειακή προσέγγιση στα μέτρα διατήρησης. (42) Στο ίδιο πνεύμα, το ΕΤΘΑ θα πρέπει να στηρίζει τη μείωση των επιπτώσεων της αλιείας στο θαλάσσιο περιβάλλον, ιδίως μέσω της προώθησης της οικολογικής καινοτομίας, πιο επιλεκτικών εργαλείων αλιείας και εξοπλισμού, καθώς και μέτρων που αποσκοπούν στην προστασία και αποκατάσταση της θαλάσσιας βιοποικιλότητας και των οικοσυστημάτων και των υπηρεσιών που παρέχουν, σύμφωνα με τη Στρατηγική για τη Βιοποικιλότητα της ΕΕ έως το 2020. (43) Σύμφωνα με την απαγόρευση των απορρίψεων που εισήγαγε η ΚΑλΠ, το ΕΤΘΑ θα πρέπει να στηρίζει τις επενδύσεις επί του σκάφους, οι οποίες στοχεύουν στην καλύτερη δυνατή χρήση των ανεπιθύμητων αλιευμάτων και στην αξιοποίηση των υποχρησιμοποιούμενων συστατικών στοιχείων των αλιευμάτων. Λαμβάνοντας υπόψη την έλλειψη πόρων, προκειμένου να μεγιστοποιηθεί η αξία των αλιευμάτων, το ΕΤΘΑ θα πρέπει επίσης να στηρίζει τις επενδύσεις επί του σκάφους που στοχεύουν στην προσθήκη εμπορικής αξίας στα αλιεύματα. (44) Έχοντας επίγνωση της σημασίας των αλιευτικών λιμένων, των τόπων εκφόρτωσης και των καταφυγίων, το ΕΤΘΑ θα πρέπει να στηρίζει τις σχετικές επενδύσεις, ιδίως για την αύξηση της ενεργειακής απόδοσης, της προστασίας του περιβάλλοντος, της ποιότητας των προϊόντων που εκφορτώνονται, καθώς και της ασφάλειας και των συνθηκών εργασίας. (45) Είναι ζωτικής σημασίας για την Ένωση να επιτευχθεί μια βιώσιμη ισορροπία μεταξύ των πόρων γλυκού ύδατος και της εκμετάλλευσής τους. Ως εκ τούτου, κατάλληλες διατάξεις θα πρέπει να στηρίζουν την αλιεία εσωτερικών υδάτων, λαμβάνοντας δεόντως υπόψη τις περιβαλλοντικές επιπτώσεις, διασφαλίζοντας ταυτόχρονα ότι αυτοί οι κλάδοι θα διατηρήσουν την οικονομική βιωσιμότητά τους. (46) Σύμφωνα με τη Στρατηγική για τη Βιώσιμη Ανάπτυξη της Ευρωπαϊκής Υδατοκαλλιέργειας της Επιτροπής[12], τους στόχους της ΚΑλΠ και τη στρατηγική «Ευρώπη 2020», το ΕΤΘΑ θα πρέπει να στηρίζει την περιβαλλοντικά, οικονομικά και κοινωνικά βιώσιμη ανάπτυξη της υδατοκαλλιέργειας. (47) Η υδατοκαλλιέργεια συμβάλλει στην ανάπτυξη και τη δημιουργία θέσεων εργασίας στις παράκτιες και αγροτικές περιοχές. Ως εκ τούτου, είναι πολύ σημαντικό το ΕΤΘΑ να είναι προσιτό σε επιχειρήσεις υδατοκαλλιέργειας, ιδίως ΜΜΕ και να συμβάλλει στην έναρξη λειτουργίας νέων υδατοκαλλιεργητών. Προκειμένου να αυξηθεί η ανταγωνιστικότητα και η οικονομική απόδοση των δραστηριοτήτων υδατοκαλλιέργειας, είναι ζωτικής σημασίας να τονωθεί η καινοτομία και η επιχειρηματικότητα. Ως εκ τούτου, το ΕΤΘΑ θα πρέπει να στηρίζει καινοτόμες δράσεις και την ανάπτυξη των επιχειρήσεων, ιδίως υδατοκαλλιέργειας εκτός των τροφίμων και παράκτιας υδατοκαλλιέργειας. (48) Νέες μορφές εισοδήματος σε συνδυασμό με δραστηριότητες υδατοκαλλιέργειας έχουν ήδη δείξει την προστιθέμενη αξία τους για την ανάπτυξη των επιχειρήσεων. Ως εκ τούτου, το ΕΤΘΑ θα πρέπει να στηρίζει αυτές τις συμπληρωματικές δραστηριότητες εκτός της υδατοκαλλιέργειας, όπως τουρισμός αλιείας με πετονιά, εκπαιδευτικές ή περιβαλλοντικές δραστηριότητες. (49) Μια άλλη σημαντική μορφή αύξησης του εισοδήματος των επιχειρήσεων υδατοκαλλιέργειας είναι η πρόσθεση αξίας στα προϊόντα τους, μέσω μεταποίησης και εμπορίας προϊόντων δικής τους παραγωγής, καθώς και η εισαγωγή νέων ειδών με καλές προοπτικές εμπορίας και με αυτό τον τρόπο η διαφοροποίηση της παραγωγής τους. (50) Έχοντας επίγνωση της ανάγκης για τον εντοπισμό των πιο κατάλληλων περιοχών για την ανάπτυξη της υδατοκαλλιέργειας, λαμβάνοντας υπόψη την πρόσβαση στα ύδατα και στο χώρο, το ΕΤΘΑ θα πρέπει να στηρίζει τις εθνικές αρχές στην πραγματοποίηση των στρατηγικών επιλογών τους σε εθνικό επίπεδο. (51) Οι επενδύσεις σε ανθρώπινο κεφάλαιο είναι επίσης ζωτικής σημασίας για την αύξηση της ανταγωνιστικότητας και της οικονομικής απόδοσης των δραστηριοτήτων υδατοκαλλιέργειας. Ως εκ τούτου, το ΕΤΘΑ θα πρέπει να στηρίζει τη δια βίου μάθηση και τη δικτύωση, τονώνοντας τη διάδοση της γνώσης, καθώς και συμβουλευτικές υπηρεσίες που βοηθούν στη βελτίωση των συνολικών επιδόσεων και της ανταγωνιστικότητας των οικονομικών φορέων. (52) Για την προώθηση της περιβαλλοντικά βιώσιμης υδατοκαλλιέργειας, το ΕΤΘΑ θα πρέπει να στηρίζει τις δραστηριότητες υδατοκαλλιέργειας που είναι ιδιαίτερα φιλικές προς το περιβάλλον, τη μετατροπή των επιχειρήσεων υδατοκαλλιέργειας σε οικολογική διαχείριση, τη χρήση συστημάτων ελέγχου, καθώς και τη μετατροπή σε βιολογική υδατοκαλλιέργεια. Στο ίδιο πνεύμα, το ΕΤΘΑ πρέπει επίσης να στηρίζει την υδατοκαλλιέργεια, προβλέποντας ειδικές περιβαλλοντικές υπηρεσίες. (53) Έχοντας επίγνωση της σημασίας της προστασίας των καταναλωτών, το ΕΤΘΑ θα πρέπει να διασφαλίζει επαρκή στήριξη στους καλλιεργητές, προκειμένου να προληφθεί και να μετριαστεί ο κίνδυνος για τη δημόσια υγεία και την υγεία των ζώων τους οποίους ενδέχεται να προκαλέσει η εκτροφή υδατοκαλλιέργειας. (54) Αναγνωρίζοντας τον κίνδυνο των επενδύσεων σε δραστηριότητες υδατοκαλλιέργειας, το ΕΤΘΑ θα πρέπει να συμβάλλει στην ασφάλεια των επιχειρήσεων, καλύπτοντας την πρόσβαση στην ασφάλιση αποθεμάτων και κατά συνέπεια διασφαλίζοντας το εισόδημα των παραγωγών σε περίπτωση ασυνήθιστων απωλειών της παραγωγής που οφείλονται κυρίως σε φυσικές καταστροφές, δυσμενή καιρικά φαινόμενα, αιφνίδιες μεταβολές της ποιότητας του νερού, ασθένειες ή προσβολές από παράσιτα και καταστροφή εγκαταστάσεων παραγωγής. (55) Λαμβάνοντας υπόψη ότι η προσέγγιση υπό την ηγεσία της κοινότητας για την τοπική ανάπτυξη έχει αποδείξει επί σειρά ετών τη χρησιμότητά της στην προώθηση της ανάπτυξης της αλιείας και των αγροτικών περιοχών, λαμβάνοντας πλήρως υπόψη τις πολυτομεακές ανάγκες για ενδογενή ανάπτυξη, η στήριξη θα πρέπει να συνεχιστεί και να ενισχυθεί στο μέλλον. (56) Σε περιοχές αλιείας, η τοπική ανάπτυξη υπό την ηγεσία της κοινότητας θα πρέπει να ενθαρρύνει καινοτόμες προσεγγίσεις για τη δημιουργία ανάπτυξης και θέσεων εργασίας, ιδίως προσθέτοντας αξία στα αλιευτικά προϊόντα και τη διαφοροποίηση της τοπικής οικονομίας προς νέες οικονομικές δραστηριότητες, συμπεριλαμβανομένων εκείνων που προσφέρονται από τη «γαλάζια ανάπτυξη» και τους ευρύτερους θαλάσσιους κλάδους. (57) Η βιώσιμη ανάπτυξη των αλιευτικών περιοχών θα πρέπει να συμβάλει στους στόχους ΕΕ 2020 της προώθησης της κοινωνικής ένταξης και της μείωσης της φτώχειας και στην ενίσχυση της καινοτομίας σε τοπικό επίπεδο, καθώς και στο στόχο της εδαφικής συνοχής, μια βασική προτεραιότητα της Συνθήκης της Λισαβόνας. (58) Η τοπική ανάπτυξη υπό την ηγεσία της κοινότητας θα πρέπει να εφαρμοστεί μέσω μιας προσέγγισης από τα κάτω προς τα άνω από τοπικές εταιρικές σχέσεις που αποτελούνται από το δημόσιο, τον ιδιωτικό τομέα και τον τομέα της κοινωνίας των πολιτών και αντικατοπτρίζουν σωστά την τοπική κοινωνία. Αυτοί οι τοπικοί φορείς είναι περισσότερο ικανοί να καταρτίσουν και να εφαρμόσουν ολοκληρωμένες πολυτομεακές στρατηγικές τοπικής ανάπτυξης για να ανταποκριθούν στις ανάγκες των τοπικών αλιευτικών περιοχών τους. Προκειμένου να διασφαλιστεί η αντιπροσωπευτικότητα των τοπικών ομάδων δράσης, είναι σημαντικό να μην έχει καμία μεμονωμένη ομάδα συμφερόντων πάνω από το 49% του δικαιώματος ψήφου στους φορείς λήψης αποφάσεων. (59) Η δικτύωση μεταξύ των τοπικών συμπράξεων αποτελεί βασικό χαρακτηριστικό αυτής της προσέγγισης. Η συνεργασία μεταξύ αυτών των τοπικών συμπράξεων είναι ένα σημαντικό αναπτυξιακό εργαλείο το οποίο θα πρέπει να παρέχεται από το ΕΤΘΑ. (60) Η στήριξη των αλιευτικών περιοχών μέσω του ΕΤΘΑ θα πρέπει να συντονίζεται με την τοπική αναπτυξιακή στήριξη που παρέχεται από άλλα Ταμεία της Ένωσης και θα πρέπει να καλύπτει όλες τις πτυχές της προετοιμασίας και της εφαρμογής των στρατηγικών τοπικής ανάπτυξης και των δράσεων τοπικών ομάδων δράσης, καθώς και το κόστος της αναζωογόνησης της τοπικής περιοχής και της λειτουργίας της τοπικής σύμπραξης. (61) Προκειμένου να διασφαλιστεί η βιωσιμότητα της αλιείας και της υδατοκαλλιέργειας σε μια άκρως ανταγωνιστική αγορά, είναι απαραίτητο να θεσπιστούν διατάξεις για την παροχή στήριξης για την εφαρμογή του [κανονισμού (ΕΕ) αριθ. για την κοινή οργάνωση των αγορών των προϊόντων αλιείας και υδατοκαλλιέργειας][13], καθώς και για τις δραστηριότητες εμπορίας και μεταποίησης που ασκούνται από οικονομικούς φορείς για τη μεγιστοποίηση της αξίας των προϊόντων αλιείας και υδατοκαλλιέργειας. Ιδιαίτερη προσοχή πρέπει να δοθεί στην προώθηση των δράσεων που ενσωματώνουν δραστηριότητες παραγωγής, μεταποίησης και εμπορίας της εφοδιαστικής αλυσίδας. Προκειμένου να προσαρμοστεί στη νέα πολιτική της απαγόρευσης των απορρίψεων, το ΕΤΘΑ θα πρέπει επίσης να στηρίζει την επεξεργασία των ανεπιθύμητων αλιευμάτων. (62) Θα πρέπει να δοθεί προτεραιότητα στις οργανώσεις και τις ενώσεις οργανώσεων παραγωγών, μέσω παροχής στήριξης σε αυτούς. Η αντιστάθμιση για την ενίσχυση αποθεματοποίησης και την ενίσχυση για σχέδια παραγωγής και εμπορίας θα πρέπει να καταργηθεί σταδιακά, αφού η σημασία αυτού του ιδιαίτερου είδους στήριξης έχει υποχωρήσει υπό το πρίσμα της εξελισσόμενης δομής της αγοράς της Ένωσης για αυτό το είδος προϊόντων και της αυξανόμενης σημασίας των ισχυρών οργανώσεων παραγωγών. (63) Αναγνωρίζοντας τον αυξανόμενο ανταγωνισμό με τον οποίο έρχονται αντιμέτωποι οι μικρής κλίμακας παράκτιοι αλιείς, το ΕΤΘΑ θα πρέπει να στηρίζει επιχειρηματικές πρωτοβουλίες των παράκτιων αλιέων μικρής κλίμακας οι οποίες προσθέτουν αξία στα ψάρια που αλιεύουν, ιδίως με τη διεξαγωγή της επεξεργασίας ή της άμεσης εμπορίας των ψαριών που αλιεύουν. (64) Οι αλιευτικές δραστηριότητες στις απόκεντρες περιφέρειες της Ευρωπαϊκής Ένωσης αντιμετωπίζουν δυσκολίες, ιδίως λόγω του επιπλέον κόστους που αναλαμβάνεται κατά την εμπορία ορισμένων αλιευτικών προϊόντων, εξαιτίας των ιδιαίτερων μειονεκτημάτων που αναγνωρίζονται από το άρθρο 349 της Συνθήκης για τη λειτουργία του Ευρωπαϊκής Ένωσης. (65) Προκειμένου να διατηρηθεί η ανταγωνιστικότητα ορισμένων αλιευτικών προϊόντων από τις απόκεντρες περιφέρειες της Ευρωπαϊκής Ένωσης σε σχέση με την εκείνη των παρόμοιων προϊόντων από άλλες περιφέρειες της Ευρωπαϊκής Ένωσης, η Ευρωπαϊκή Ένωση θέσπισε μέτρα το 1992 για να αντισταθμίσει το σχετικό πρόσθετο κόστος στον κλάδο της αλιείας. Τα μέτρα που ισχύουν για την περίοδο 2007-2013 ορίζονται στον κανονισμό (ΕΚ) αριθ. 791/2007 του Συμβουλίου[14]. Είναι απαραίτητο να συνεχιστεί η παροχή στήριξης για την αντιστάθμιση του πρόσθετου κόστους για την εμπορία ορισμένων αλιευτικών προϊόντων από την 1η Ιανουαρίου 2014. (66) Λόγω των διαφορετικών συνθηκών εμπορίας στις ενδιαφερόμενες απόκεντρες περιφέρειες και των διακυμάνσεων των αλιευμάτων, των αποθεμάτων και των απαιτήσεων της αγοράς, θα πρέπει να επαφίεται στα ενδιαφερόμενα κράτη μέλη να καθορίζουν τα αλιευτικά προϊόντα που είναι επιλέξιμα για αντιστάθμιση, τις αντίστοιχες μέγιστες ποσότητές τους και τα ποσά αντιστάθμισης στο πλαίσιο της συνολικής κατανομής ανά κράτος μέλος. (67) Πρέπει να επιτραπεί στα κράτη μέλη να διαφοροποιήσουν τον κατάλογο και τις ποσότητες των εν λόγω αλιευτικών προϊόντων και το ύψος της αντιστάθμισης στο πλαίσιο της συνολικής κατανομής ανά κράτος μέλος. Πρέπει επίσης να τους επιτραπεί να προσαρμόσουν τα σχετικά προγράμματα αντιστάθμισης εφόσον αυτό δικαιολογείται από την αλλαγή των συνθηκών. (68) Τα κράτη μέλη θα πρέπει να καθορίζουν το αντισταθμιστικό ποσό σε επίπεδο που να επιτρέπει την ορθή αντιστάθμιση του πρόσθετου κόστους που προκύπτει από τα ιδιαίτερα μειονεκτήματα των απόκεντρων περιφερειών και ιδίως από το κόστος μεταφοράς των προϊόντων στην ηπειρωτική Ευρώπη. Προς αποφυγή της υπεραντιστάθμισης, το ποσό θα πρέπει να είναι ανάλογο προς το πρόσθετο κόστος το οποίο αντισταθμίζει η ενίσχυση και σε καμία περίπτωση δεν θα πρέπει να υπερβαίνει το 100% του κόστους μεταφοράς και του άλλου σχετικού κόστους στην ηπειρωτική Ευρώπη. Προς το σκοπό αυτό, πρέπει να λαμβάνονται επίσης υπόψη άλλοι τύποι δημόσιας παρέμβασης που επιδρούν στο επίπεδο του επιπλέον κόστους. (69) Είναι πρωταρχικής σημασίας τα κράτη μέλη και οι οικονομικοί φορείς να είναι εξοπλισμένα κατά τρόπο ώστε οι έλεγχοι μπορούν να διεξάγονται σε υψηλό επίπεδο και κατά συνέπεια να διασφαλίζεται η συμμόρφωση με τους κανόνες της κοινής αλιευτικής πολιτικής, προβλέποντας ταυτόχρονα τη βιώσιμη εκμετάλλευση των έμβιων υδρόβιων πόρων. Συνεπώς το ΕΤΘΑ πρέπει να στηρίζει τα κράτη μέλη και τους επιχειρηματίες σύμφωνα με τον κανονισμό (EΚ) αριθ. 1224/2009 του Συμβουλίου. Η στήριξη αυτή αναμένεται να συμβάλει στην βιώσιμη ανάπτυξη, δημιουργώντας μια κουλτούρα συμμόρφωσης. (70) Η στήριξη που παρέχεται στα κράτη μέλη βάσει του κανονισμού (ΕΚ) αριθ. 861/2006 για τις δαπάνες που σχετίζονται με την εφαρμογή του συστήματος ελέγχου της Ένωσης θα πρέπει να συνεχιστεί στο πλαίσιο του ΕΤΘΑ, επιδιώκοντας τη λογική ενός ενιαίου ταμείου. (71) Σύμφωνα με τους στόχους της πολιτικής ελέγχου και επιβολής της Ένωσης, κρίνεται σκόπιμο να αφιερώνεται ένας ελάχιστος χρόνος στον έλεγχο της αλιείας στη χρήση των περιπολικών σκαφών, αεροσκαφών και ελικοπτέρων, η οποία θα πρέπει να οριστεί με ακρίβεια, προκειμένου να διαμορφωθεί μια βάση για τη στήριξη στο πλαίσιο του ΕΤΘΑ. (72) Λαμβάνοντας υπόψη τη σημασία της συνεργασίας μεταξύ των κρατών μελών στον τομέα του ελέγχου, το ΕΤΘΑ θα πρέπει να παρέχει στήριξη γι’ αυτό το σκοπό. (73) Θα πρέπει να προβλεφθούν διατάξεις για τη στήριξη για τη συλλογή, διαχείριση και χρήση των δεδομένων στον τομέα της αλιείας, όπως ορίζεται στο πολυετές πρόγραμμα της Ένωσης, ιδίως για τη στήριξη εθνικών προγραμμάτων και τη διαχείριση και χρήση δεδομένων για την επιστημονική ανάλυση και εφαρμογή της ΚΑλΠ. Η στήριξη που παρέχεται στα κράτη μέλη βάσει του κανονισμού (ΕΚ) αριθ. 861/2006 για τις δαπάνες που σχετίζονται με τη συλλογή, διαχείριση και χρήση των δεδομένων στον τομέα της αλιείας θα πρέπει να συνεχιστούν στο πλαίσιο του ΕΤΘΑ, επιδιώκοντας τη λογική ενός ενιαίου ταμείου. (74) Είναι επίσης απαραίτητο να στηριχθεί η συνεργασία μεταξύ των κρατών μελών, καθώς και με τρίτες χώρες, εφόσον απαιτείται, σε σχέση με τη συλλογή δεδομένων μέσα στην ίδια θαλάσσια λεκάνη, καθώς και με τους σχετικούς διεθνείς επιστημονικούς φορείς. (75) Στόχος της ΟΘΠ είναι η στήριξη της βιώσιμης χρήσης των θαλασσών και των ωκεανών και η ανάπτυξη συντονισμένης, συνεπούς και διαφανούς διαδικασίας λήψης αποφάσεων σε σχέση με τις πολιτικές που επηρεάζουν τους ωκεανούς, τις θάλασσες, τα νησιά, παράκτιες και απόκεντρες περιφέρειες και τους θαλάσσιους κλάδους, σε συμφωνία με την ανακοίνωση της Επιτροπής «Ολοκληρωμένη θαλάσσια πολιτική της Ευρωπαϊκής Ένωσης»[15]. (76) Η συνεχής χρηματοδότηση είναι απαραίτητη για την εφαρμογή και την περαιτέρω ανάπτυξη της ολοκληρωμένης θαλάσσιας πολιτικής για την Ευρωπαϊκή Ένωση, όπως αντικατοπτρίζεται στις δηλώσεις του Συμβουλίου, του Ευρωπαϊκού Κοινοβουλίου και της Επιτροπής των Περιφερειών[16]. (77) Το ΕΤΘΑ θα πρέπει να στηρίζει την προώθηση της ολοκληρωμένης θαλάσσιας διακυβέρνησης σε όλα τα επίπεδα, ιδίως μέσω της ανταλλαγής βέλτιστων πρακτικών και της περαιτέρω ανάπτυξης και εφαρμογής στρατηγικών θαλάσσιας λεκάνης. Αυτές οι στρατηγικές στοχεύουν στη δημιουργία ενός ολοκληρωμένου πλαισίου για την αντιμετώπιση των κοινών προκλήσεων στις ευρωπαϊκές θαλάσσιες λεκάνες και στην ενισχυμένη συνεργασία μεταξύ των ενδιαφερόμενων μερών, για να μεγιστοποιηθεί η χρήση των χρηματοοικονομικών μέσων και των κεφαλαίων της Ένωσης και να αυξηθεί η οικονομική, κοινωνική και εδαφική συνοχή της Ένωσης. (78) Το ΕΤΘΑ θα πρέπει επίσης να στηρίζει την περαιτέρω ανάπτυξη των εργαλείων για να δημιουργήσει συνέργειες μεταξύ των πρωτοβουλιών που λαμβάνονται σε διάφορους τομείς και επηρεάζουν τις θάλασσες, τους ωκεανούς και τις ακτές. Αυτό συμβαίνει για την ολοκληρωμένη θαλάσσια επιτήρηση, η οποία αποσκοπεί στη βελτίωση της επίγνωσης των καταστάσεων στη θάλασσα, μέσω βελτιωμένης και ασφαλούς ανταλλαγής πληροφοριών σε όλους τους κλάδους. Ωστόσο, οι δράσεις που σχετίζονται με τη θαλάσσια επίβλεψη και εμπίπτουν στο πεδίο εφαρμογής του τίτλου V της Συνθήκης για τη Λειτουργία της Ευρωπαϊκής Ένωσης δεν θα πρέπει να χρηματοδοτούνται μέσω του ΕΤΘΑ. (79) Η διασύνδεση των βέβαιων πληροφοριακών συστημάτων που διοικούνται από αυτούς τους κλάδους ενδέχεται να απαιτήσει την κινητοποίηση των δικών τους μηχανισμών χρηματοδότησης κατά συνεκτικό τρόπο και σύμφωνα με τις διατάξεις της Συνθήκης. Ο θαλάσσιος χωροταξικός σχεδιασμός και η ολοκληρωμένη διαχείριση των παράκτιων περιοχών είναι απαραίτητα για την βιώσιμη ανάπτυξη των θαλάσσιων περιοχών και των παράκτιων περιφερειών, που συμβάλλουν και οι δύο στην επίτευξη των στόχων της διαχείρισης με βάση το οικοσύστημα και στην ανάπτυξη των δεσμών ξηράς-θάλασσας. Αυτά τα εργαλεία είναι επίσης σημαντικά για τη διαχείριση των διάφορων χρήσεων των ακτών, των θαλασσών και των ωκεανών μας, για να καταστεί δυνατή η βιώσιμη οικονομική ανάπτυξη και να τονωθούν οι διασυνοριακές επενδύσεις, ενώ η εφαρμογή της οδηγίας-πλαίσιο για τη θαλάσσια στρατηγική θα καθορίσει περαιτέρω τα όρια της αειφορίας των ανθρώπινων δραστηριοτήτων που έχουν αντίκτυπο στο θαλάσσιο περιβάλλον. Επιπλέον, είναι απαραίτητο να βελτιωθεί η γνώση του θαλάσσιου κόσμου και να τονωθεί η καινοτομία, μέσω της διευκόλυνσης της συλλογής, της ελεύθερης ανταλλαγής, της επαναχρησιμοποίησης και της διάδοσης των δεδομένων σχετικά με την κατάσταση των ωκεανών και των θαλασσών. (80) Το ΕΤΘΑ πρέπει επίσης να στηρίζει τη βιώσιμη οικονομική ανάπτυξη, την απασχόληση, την καινοτομία και την ανταγωνιστικότητα στο εσωτερικό των θαλάσσιων κλάδων και στις παράκτιες περιοχές. Είναι ιδιαίτερα σημαντικό να προσδιοριστούν τα κανονιστικά εμπόδια και οι ελλείψεις δεξιοτήτων που εμποδίζουν την ανάπτυξη στους αναδυόμενους και μελλοντικούς θαλάσσιους κλάδους, καθώς και οι δράσεις που αποσκοπούν στην ενίσχυση των επενδύσεων στην τεχνολογική καινοτομία που είναι απαραίτητη για την αύξηση του επιχειρηματικού δυναμικού των θαλάσσιων και ναυτιλιακών εφαρμογών. (81) Το ΕΤΘΑ θα πρέπει να είναι συμπληρωματικό και συνεπές προς τα υπάρχοντα και μελλοντικά χρηματοδοτικά μέσα που διατίθενται από την Ένωση και τα κράτη μέλη, σε εθνικό και υποεθνικό επίπεδο, για την προώθηση της προστασίας και της βιώσιμης χρήσης των ωκεανών, των θαλασσών και των ακτών, βοηθώντας στην ενίσχυση της αποτελεσματικότερης συνεργασίας μεταξύ των κρατών μελών και των παράκτιων, νησιωτικών και απόκεντρων περιφερειών τους και λαμβάνοντας υπόψη την ιεράρχηση και την πρόοδο των εθνικών και τοπικών σχεδίων. Το Ταμείο θα συνδυάζεται με άλλες πολιτικές της Ένωσης που ενδέχεται να περιλαμβάνουν μια θαλάσσια διάσταση, ιδίως το Ευρωπαϊκό Ταμείο Περιφερειακής Ανάπτυξης, το Ταμείο Συνοχής και το Ευρωπαϊκό Κοινωνικό Ταμείο, καθώς και το Πρόγραμμα Ορίζοντας 2020 για την Έρευνα και την ενεργειακή πολιτική. (82) Προκειμένου να επιτευχθούν οι στόχοι της ΚΑλΠ σε παγκόσμιο επίπεδο, η Ένωση διαδραματίζει ενεργό ρόλο στην εργασία των διεθνών οργανισμών. Ως εκ τούτου, είναι απαραίτητο η Ένωση να συνεισφέρει στις δραστηριότητες εκείνων των οργανισμών που βοηθούν να διασφαλιστεί η διατήρηση και η βιώσιμη εκμετάλλευση των αλιευτικών πόρων στην ανοικτή θάλασσα και σε ύδατα τρίτων χωρών. Η στήριξη που παρέχεται στους διεθνείς οργανισμούς βάσει του κανονισμού (ΕΚ) αριθ. 861/2006 θα πρέπει να συνεχιστεί στο πλαίσιο του ΕΤΘΑ επιδιώκοντας τη λογική ενός ενιαίου ταμείου. (83) Προκειμένου να βελτιωθεί η διακυβέρνηση στο πλαίσιο της ΚΑλΠ και να διασφαλιστεί η αποτελεσματική λειτουργία των γνωμοδοτικών συμβουλίων (ΓΣ), είναι απαραίτητο τα ΓΣ να εφοδιάζονται με επαρκή και μόνιμη χρηματοδότηση, προκειμένου να ασκούν αποτελεσματικά το συμβουλευτικό τους ρόλο στο πλαίσιο της ΚΑλΠ. Επιδιώκοντας τη λογική ενός ενιαίου ταμείου, η στήριξη που παρέχεται σε ΓΣ στο πλαίσιο του ΕΤΘΑ θα πρέπει να αντικαταστήσει τη στήριξη που παρέχεται σε Περιφερειακά Γνωμοδοτικά Συμβούλια (ΠΓΣ) βάσει του κανονισμού (ΕΚ) αριθ. 861/2006. (84) Μέσω τεχνικής συνδρομής, το ΕΤΘΑ θα πρέπει να παρέχει προπαρασκευαστική, διοικητική και τεχνική στήριξη, καθώς και στήριξη για μέτρα ενημέρωσης, δικτύωση, αξιολογήσεις, λογιστικούς ελέγχους, μελέτες και ανταλλαγές εμπειριών, προκειμένου να διευκολυνθεί η εφαρμογή του επιχειρησιακού προγράμματος και να προωθηθούν οι καινοτόμες προσεγγίσεις και πρακτικές για απλή και διαφανή υλοποίηση. Η τεχνική βοήθεια θα πρέπει να περιλαμβάνει επίσης τη δημιουργία ενός ευρωπαϊκού δικτύου Τοπικών Ομάδων Δράσης Αλιείας που να στοχεύει στην ανάπτυξη δυναμικότητας, στη διάδοση των πληροφοριών, στην ανταλλαγή εμπειριών και στη στήριξη της συνεργασίας μεταξύ των τοπικών συμπράξεων. (85) Όσον αφορά όλες τις δράσεις που χρηματοδοτούνται βάσει του παρόντος κανονισμού, τόσο υπό επιμερισμένη όσο και υπό άμεση διαχείριση, είναι αναγκαίο να διασφαλιστεί η προστασία των χρηματοοικονομικών συμφερόντων της Ένωσης με την κατάλληλη εφαρμογή της νομοθεσίας που αφορά την προστασία των συμφερόντων αυτών και να διασφαλιστεί η διενέργεια κατάλληλων ελέγχων από τα κράτη μέλη και από την Επιτροπή. (86) Ο [κανονισμός (ΕΕ) αριθ. [...] για τη θέσπιση κοινών διατάξεων] και οι διατάξεις που θεσπίζονται κατ’ εφαρμογή του θα πρέπει να εφαρμόζονται στις διατάξεις του παρόντος κανονισμού, οι οποίες εμπίπτουν στην επιμερισμένη διαχείριση. Ειδικότερα, ο [Κανονισμός (ΕΕ) αριθ. [...] για τη θέσπιση κοινών διατάξεων][17] θεσπίζει διατάξεις που σχετίζονται με την επιμερισμένη διαχείριση των κονδυλίων της Ένωσης με τα κράτη μέλη, βάσει των αρχών της χρηστής δημοσιονομικής διαχείρισης, της διαφάνειας και της μη διακριτικής μεταχείρισης, καθώς και διατάξεις σχετικά με τη λειτουργία των διαπιστευμένων οργανισμών, τις δημοσιονομικές αρχές, διατάξεις που θα πρέπει να τηρούνται στο πλαίσιο του παρόντος κανονισμού. (87) Λαμβάνοντας ωστόσο υπόψη την ιδιαιτερότητα του ΕΤΘΑ, ειδικότερα το μέγεθός του, τους τύπους των δράσεων που χρηματοδοτούνται, τον ισχυρό δεσμό με την ΚΑλΠ και οποιουσδήποτε άλλους σχετικούς παράγοντες, ορισμένες από τις κοινές διατάξεις που αφορούν την επιμερισμένη διαχείριση θα πρέπει να προσαρμοστούν, να λάβουν παρέκκλιση ή να συμπληρωθούν στον παρόντα κανονισμό. Εφόσον απαιτείται από τις διατάξεις του [κανονισμού (ΕΕ) αριθ. [...] για τη θέσπιση κοινών διατάξεων], το ΕΤΘΑ θα πρέπει να ολοκληρώσει και να συμπληρώσει τις εν λόγω κοινές διατάξεις. (88) Έχοντας επίγνωση της σημασίας της διασφάλισης της διατήρησης των θαλάσσιων βιολογικών πόρων και της προστασίας των αλιευτικών αποθεμάτων, ιδίως από την παράνομη αλιεία και σύμφωνα με τα συμπεράσματα της Πράσινης Βίβλου για τη μεταρρύθμιση της ΚΑλΠ[18], εκείνοι οι οικονομικοί φορείς που δεν συμμορφώνονται με τους κανόνες της ΚΑλΠ, θέτοντας σε κίνδυνο κυρίως τη βιωσιμότητα των σχετικών αποθεμάτων και κατά συνέπεια αποτελούν σοβαρή απειλή για τη βιώσιμη εκμετάλλευση των θαλάσσιων βιολογικών πόρων η οποία αποκαθιστά και διατηρεί τους πληθυσμούς των αλιευόμενων ειδών πάνω από τα επίπεδα εκείνα που μπορούν να εξασφαλίσουν τη ΜΒΑ και εκείνοι που εμπλέκονται σε ΠΛΑ αλιεία θα πρέπει να εξαιρούνται από τη στήριξη στο πλαίσιο του ΕΤΘΑ. Η χρηματοδότηση της Ένωσης δεν θα πρέπει να χρησιμοποιηθεί σε κανένα στάδιο από την επιλογή έως την εκτέλεση μιας δράσης για να υπονομεύσει το δημόσιο συμφέρον της διατήρησης των έμβιων υδάτινων πόρων το οποίο εκφράζεται στους στόχους του κανονισμού για την ΚΑλΠ. (89) Τα κράτη μέλη θα πρέπει να λαμβάνουν τα κατάλληλα μέτρα προκειμένου να εξασφαλίσουν την ορθή λειτουργία των συστημάτων διαχείρισης και ελέγχου. Για το σκοπό αυτό, θα πρέπει να ορισθεί μία διαχειριστική αρχή, ένας οργανισμός πληρωμών και ένας οργανισμός πιστοποίησης για κάθε επιχειρησιακό πρόγραμμα και να καθορισθούν οι ευθύνες τους. Οι εν λόγω ευθύνες θα πρέπει να αφορούν κατά κύριο λόγο τη χρηστή δημοσιονομική εφαρμογή, την οργάνωση της αξιολόγησης, την πιστοποίηση των δαπανών, το λογιστικό έλεγχο και τη συμμόρφωση με το ενωσιακό δίκαιο. Θα πρέπει να υπάρξει μέριμνα για τη διεξαγωγή τακτικών συναντήσεων μεταξύ της Επιτροπής και των οικείων εθνικών αρχών για την παρακολούθηση της συνδρομής. Ιδίως, όσον αφορά τη διαχείριση και τον έλεγχο, απαιτείται ιδίως ο καθορισμός των λεπτομερών ρυθμίσεων με τις οποίες τα κράτη μέλη θα παρέχουν διαβεβαίωση αξιοπιστίας πως τα συστήματα έχουν εγκατασταθεί και λειτουργούν ικανοποιητικά. Για να εξασφαλιστεί η ομαλή μετάβαση από τις υφιστάμενες ρυθμίσεις διαχείρισης και ελέγχου για το ΕΚΤ και για την προώθηση της εναρμόνισης των κανόνων για τα Ευρωπαϊκά Διαρθρωτικά και Επενδυτικά Ταμεία, η διαχείριση και ο έλεγχος και οι ρυθμίσεις δημοσιονομικής διαχείρισης πρέπει να προβλεφθούν στον [κανονισμός (EΕ) αριθ. […] για τη θέσπιση κοινών διατάξεων]. (8990) Τα οικονομικά συμφέροντα της Ευρωπαϊκής Ένωσης πρέπει να προστατεύονται με αναλογικά μέτρα σε ολόκληρο τον κύκλο των δαπανών, όπου συμπεριλαμβάνονται η πρόληψη, ο εντοπισμός και η διερεύνηση παρατυπιών, η ανάκτηση απολεσθέντων, αχρεωστήτως καταβληθέντων ή κακώς χρησιμοποιηθέντων κονδυλίων και, αναλόγως, η επιβολή κυρώσεων. (91) Τα ποσά που ανακτώνται από τα κράτη μέλη ως επακόλουθο παρατυπιών θα πρέπει να παραμένουν στη διάθεση των επιχειρησιακών προγραμμάτων του ενδιαφερόμενου κράτους μέλους. Ένα σύστημα οικονομικής ευθύνης των κρατών μελών θα πρέπει να σχεδιαστεί σε περίπτωση απουσίας πλήρους αποκατάστασης παρατυπιών και θα πρέπει να δοθεί δυνατότητα στην Επιτροπή να διασφαλίσει τα συμφέροντα του προϋπολογισμού της Ένωσης, μέσω καταλογισμού στο ενδιαφερόμενο κράτος μέλος των ποσών που απωλέσθησαν εξαιτίας παρατυπιών και δεν ανακτήθηκαν εντός εύλογης προθεσμίας. (902) Με στόχο την επίτευξη εύρυθμης σύμπραξης συνεργασίας και κατάλληλης προώθησης της βοήθειας της Ένωσης, θα πρέπει να παρέχεται η ευρύτερη δυνατή ενημέρωση και δημοσιότητα. Οι αρχές που είναι υπεύθυνες για τη διαχείριση της συνδρομής, θα πρέπει να είναι υπεύθυνες για το θέμα αυτό καθώς και για την ενημέρωση της Επιτροπής σχετικά με τα λαμβανόμενα μέτρα. (93) Θα πρέπει να απλουστευθούν οι κανόνες και οι διαδικασίες που διέπουν τις αναλήψεις υποχρεώσεων και τις πληρωμές, έτσι ώστε να εξασφαλίζεται η κανονική ροή των χρημάτων. Η προχρηματοδότηση με το 4 % της συνεισφοράς του ΕΤΘΑ θα μπορούσε να συντελέσει στην επιτάχυνση της υλοποίησης του επιχειρησιακού προγράμματος. (94) Για τη διασφάλιση της χρηστής διαχείρισης των πόρων της Ένωσης, θα πρέπει να γίνουν βελτιώσεις στον τομέα της πρόβλεψης και της εκτέλεσης των δαπανών. Για το σκοπό αυτό, τα κράτη μέλη θα πρέπει να διαβιβάζουν, ανά τακτά χρονικά διαστήματα, στην Επιτροπή, τις προβλέψεις τους για τη χρήση των πόρων της Ένωσης, ενώ οποιεσδήποτε καθυστερήσεις στη δημοσιονομική εκτέλεση θα πρέπει να προκαλούν την επιστροφή των προκαταβολών και την αυτόματη αποδέσμευση των κονδυλίων. (915) Προκειμένου να αντιμετωπιστούν οι ειδικές ανάγκες της ΚΑλΠ που αναφέρονται στα άρθρα 50 και 51 του [κανονισμού για την ΚΑλΠ] και να ενισχυθεί η τήρηση των κανόνων της ΚΑλΠ, θα πρέπει να θεσπιστούν συμπληρωματικές διατάξεις για τους κανόνες σχετικά με τη διακοπή της προθεσμίας πληρωμής [κανονισμός (ΕΕ ) αριθ. [...] για τη θέσπιση κοινών διατάξεων]. Εφόσον ένα κράτος μέλος ή ένας οικονομικός φορέας δεν έχει συμμορφωθεί με τις υποχρεώσεις του στο πλαίσιο της ΚΑλΠ ή εφόσον η Επιτροπή έχει στοιχεία που υποδηλώνουν αυτή την έλλειψη συμμόρφωσης, ως προληπτικό μέτρο, η Επιτροπή θα πρέπει να έχει τη δυνατότητα να διακόπτει τις πληρωμές. (926) Πέραν από τη δυνατότητα διακοπής και, προκειμένου να αποφευχθεί ο προφανής κίνδυνος πληρωμής μη επιλέξιμων δαπανών, η Επιτροπή θα πρέπει να έχει τη δυνατότητα να αναστέλλει τις πληρωμές που συνδέονται με τη μη τήρηση των κανόνων της ΚΑλΠ, όπως απαιτείται από τα άρθρα 50 και 51 του [κανονισμός για την ΚΑλΠ]. (97) Για την εξακρίβωση της δημοσιονομικής σχέσης μεταξύ των διαπιστευμένων οργανισμών πληρωμών και του ενωσιακού προϋπολογισμού, ενδείκνυται να εκκαθαρίζει η Επιτροπή κατ' έτος τους λογαριασμούς των οργανισμών αυτών. Η απόφαση εκκαθάρισης λογαριασμών θα πρέπει να αφορά την πληρότητα, την ακρίβεια και την ειλικρίνεια των λογαριασμών, όχι όμως τη συμμόρφωση των δαπανών με την ενωσιακή νομοθεσία. (938) Το επιχειρησιακό πρόγραμμα θα πρέπει να υπόκειται σε παρακολούθηση και αξιολόγηση, προκειμένου να βελτιωθεί η ποιότητά του και να καταδειχθούν τα επιτεύγματά του. Η Επιτροπή θα πρέπει να δημιουργήσει ένα πλαίσιο για μια κοινή παρακολούθηση και αξιολόγηση, διασφαλίζοντας μεταξύ άλλων ότι τα σχετικά δεδομένα θα είναι διαθέσιμα εγκαίρως. Στο πλαίσιο αυτό, θα πρέπει να καθοριστεί ένας κατάλογος δεικτών και να αξιολογηθεί ο αντίκτυπος της πολιτικής ΕΤΘΑ από την Επιτροπή σε σχέση με ειδικούς στόχους. (949) Η ευθύνη παρακολούθησης του προγράμματος πρέπει να κατανέμεται μεταξύ της διαχειριστικής αρχής και της επιτροπής παρακολούθησης που συστήνεται για το σκοπό αυτό. Για το σκοπό αυτό θα πρέπει να προσδιοριστούν οι αντίστοιχες αρμοδιότητες. Η παρακολούθηση του προγράμματος πρέπει να περιλαμβάνει τη σύνταξη ετήσιας έκθεσης προόδου, η οποία αποστέλλεται στην Επιτροπή. (95100) Για την ενίσχυση της προσβασιμότητας και της διαφάνειας των πληροφοριών σχετικά με τις ευκαιρίες χρηματοδότησης και τους δικαιούχους του έργου, σε κάθε κράτος μέλος θα πρέπει να διατεθεί ένας ενιαίος ιστότοπος ή πύλη ιστοτόπου που να παρέχει πληροφορίες σχετικά με το επιχειρησιακό πρόγραμμα, περιλαμβανομένων των καταλόγων των δράσεων που υποστηρίζονται στο πλαίσιο κάθε επιχειρησιακού προγράμματος. Αυτές οι πληροφορίες θα πρέπει να δίνουν μια λογική, απτή και συγκεκριμένη ιδέα στο ευρύτερο κοινό και ιδίως στους φορολογουμένους της Ένωσης για τον τρόπο με τον οποίο δαπανάται η χρηματοδότηση της Ένωσης στο πλαίσιο του ΕΤΘΑ. Πέραν από το στόχο αυτό, η δημοσίευση των σχετικών στοιχείων θα πρέπει να εξυπηρετεί το σκοπό της περαιτέρω δημοσιοποίησης της δυνατότητας υποβολής αίτησης για χρηματοδότηση της Ένωσης. Ωστόσο, με πλήρη σεβασμό του θεμελιώδους δικαιώματος στην προστασία των δεδομένων και σύμφωνα με την απόφαση του Δικαστηρίου στις συνεκδικασθείσες υποθέσεις Schecke[19], δεν θα πρέπει να ζητείται η δημοσίευση των ονομάτων φυσικών προσώπων. (96101) Προκειμένου να συμπληρωθούν και να τροποποιηθούν ορισμένα μη ουσιώδη στοιχεία του παρόντος κανονισμού, η εξουσία για τη θέσπιση πράξεων σύμφωνα με το άρθρο 290 της Συνθήκης για τη Λειτουργία της Ευρωπαϊκής Ένωσης θα πρέπει να ανατεθεί στην Επιτροπή σε σχέση με έναν κώδικα συμπεριφοράς σχετικά με τον εντοπισμό των περιπτώσεων μη συμμόρφωσης με τους κανόνες της ΚΑλΠ οι οποίες θα μπορούσαν να οδηγήσουν στο απαράδεκτο της αίτησης και του χρονοδιαγράμματος εφαρμογής, προκειμένου να διασφαλιστούν οι εκ των προτέρων προϋποθέσεις κατά αναλογικό τρόπο, τον προσδιορισμό των επιλέξιμων επενδύσεων επί του σκάφους, προκειμένου να αποφευχθούν οι επενδύσεις που θα οδηγούσαν σε αύξηση της αλιευτικής ικανότητας του σκάφους, για τη μέθοδο υπολογισμού των καθαρών εσόδων στην περίπτωση της οικολογικής καινοτομίας, για τον καθορισμό των επιλέξιμων δράσεων και δαπανών που συνδέονται με την προστασία και αποκατάσταση των θαλάσσιων προστατευόμενων περιοχών, για τον προσδιορισμό των επιλέξιμων δαπανών των επενδύσεων στην υπεράκτια και μη διατροφική υδατοκαλλιέργεια, τον προσδιορισμό του περιεχομένου του σχεδίου δράσης των στρατηγικών τοπικής ανάπτυξης, τον προσδιορισμό των επιλέξιμων δαπανών στο πλαίσιο της προπαρασκευαστικής στήριξης για τις στρατηγικές τοπικής ανάπτυξης, τον ορισμό των επιλέξιμων δαπανών, σύμφωνα με το κόστος λειτουργίας και τα έξοδα αναζωογόνησης για τις στρατηγικές τοπικής ανάπτυξης, τις υποχρεώσεις των οργανισμών πληρωμών, τον καθορισμό των καθηκόντων των φορέων πιστοποίησης, την αποσαφήνιση των διαδικασιών για την επαρκή ιχνηλατηση του ελέγχου, την αποσαφήνιση των υποχρεώσεων των κρατών μελών σε περίπτωση ανάκτησης των αχρεωστήτως καταβληθέντων ποσών, τον προσδιορισμό των περιπτώσεων μη συμμόρφωσης με την ΚΑλΠ οι οποίες θα μπορούσαν να οδηγήσουν σε αναστολή πληρωμών, την καθιέρωση κριτηρίων και μεθοδολογίας προς εφαρμογή σε περίπτωση κατ’ αποκοπήν ποσού ή δημοσιονομικών διορθώσεων κατά παρέκταση και τον κατάλογο των σχετικών περιπτώσεων μη συμμόρφωσης με τους κανόνες της ΚΑλΠ οι οποίες θα μπορούσαν να οδηγήσουν στην εφαρμογή των δημοσιονομικών διορθώσεων και για το περιεχόμενο και την κατασκευή του συστήματος παρακολούθησης και αξιολόγησης. (97102) Η Επιτροπή οφείλει να διασφαλίζει, κατά την προετοιμασία και σύνταξη των κατ’ εξουσιοδότηση πράξεων, την ταυτόχρονη, έγκαιρη και απαραίτητη διαβίβαση των σχετικών εγγράφων στο Ευρωπαϊκό Κοινοβούλιο και το Συμβούλιο. (98103) Η Επιτροπή θα πρέπει να εξουσιοδοτηθεί να θεσπίζει, με εκτελεστικές πράξεις, αποφάσεις σχετικά με την ετήσια κατανομή των πιστώσεων, αποφάσεις για την έγκριση των επιχειρησιακών προγραμμάτων και τις τροποποιήσεις τους, αποφάσεις σχετικά με την προτεραιότητα της Ένωσης στην πολιτική ελέγχου και επιβολής, απόφαση για την έγκριση των ετήσιων προγραμμάτων εργασίας για τη συλλογή δεδομένων, αποφάσεις που καθιερώνουν ενδείξεις μη συμμόρφωσης με την ΚΑλΠ και οδηγούν σε πιθανή διακοπή της προθεσμίας πληρωμής, αποφάσεις για τη μη τήρηση των κανόνων της ΚΑλΠ που οδηγούν σε πιθανή αναστολή των πληρωμών, αποφάσεις αναστολής πληρωμών και για την άρση αναστολής πληρωμών και, αποφάσεις για τις δημοσιονομικές διορθώσεις και απόφαση για την εκκαθάριση των λογαριασμών. (99104) Προκειμένου να διασφαλιστούν ενιαίοι όροι για την εφαρμογή του παρόντος κανονισμού, θα πρέπει να ανατεθούν στην Επιτροπή οι εκτελεστικές αρμοδιότητες που αφορούν τη μορφή του επιχειρησιακού προγράμματος, τις διαδικασίες για την έγκριση του επιχειρησιακού προγράμματος, τις διαδικασίες σχετικά με την έγκριση του ετήσιου προγράμματος εργασίας για τη συλλογή δεδομένων, τη συγκεκριμένη εφαρμογή των ποσοστιαίων μονάδων της έντασης της ενίσχυσης του Παραρτήματος Ι, τη χρονική περίοδο για την αποστολή της ενδιάμεσης δήλωσης δαπανών, τους κανόνες σχετικά με την υποχρέωση των οργανισμών πληρωμών όσον αφορά τη διαχείριση και τον έλεγχο, ειδικά καθήκοντα των οργανισμών πιστοποίησης, τους κανόνες για την αποτελεσματική διαχείριση και έλεγχο, κανόνες σχετικά με τον καθορισμό των πληρωμών που πρέπει να ανασταλούν, σχετικά με τις διαδικασίες για τη διακοπή της προθεσμίας πληρωμής ή για την αναστολή των πληρωμών, σχετικά με τη διαδικασία για πρόσθετους επιτόπιους ελέγχους από την Επιτροπή, τη μορφή των ετήσιων εκθέσεων εφαρμογής, τα στοιχεία που πρέπει να περιλαμβάνονται στις εκ των προτέρων και εκ των υστέρων αξιολογήσεις και για την κατάρτιση των τεχνικών στοιχείων για μέτρα δημοσιότητας. Οι αρμοδιότητες αυτές πρέπει να ασκούνται σύμφωνα με τον κανονισμό (ΕΚ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011 για τον καθορισμό κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή[20]. (100105) Υπό το πρίσμα των διαδικαστικού χαρακτήρα των διατάξεων που θα εκδοθούν από την Επιτροπή με τις εκτελεστικές πράξεις του άρθρου 24, του άρθρου 98, του άρθρου 10320 και του άρθρου 12043, η συμβουλευτική διαδικασία θα πρέπει να εφαρμόζεται κατά την έγκριση των τελευταίων. (101106) Προκειμένου να διευκολυνθεί η ομαλή μετάβαση από το σύστημα που θεσπίστηκε με τον κανονισμό (ΕΚ) αριθ. 1198/2006 του Συμβουλίου στο σύστημα που θεσπίζεται με τον παρόντα κανονισμό, η εξουσία έκδοσης πράξεων σύμφωνα με το άρθρο 290 της Συνθήκης θα πρέπει να ανατεθεί στην Επιτροπή, όσον αφορά τη θέσπιση μεταβατικών διατάξεων. (102107) Το νέο καθεστώς στήριξης που προβλέπεται από τον παρόντα κανονισμό αντικαθιστά το καθεστώς στήριξης που καθιερώθηκε με τον κανονισμό (ΕΚ) αριθ. 1198/2006, τον κανονισμό (ΕΚ) αριθ. 861/2006, τον κανονισμό του Ευρωπαϊκού Κοινοβουλίου και του Συμβουλίου για τη θέσπιση προγράμματος για τη στήριξη της περαιτέρω ανάπτυξης μιας Ολοκληρωμένης Θαλάσσιας Πολιτικής, τον κανονισμό (ΕΚ) αριθ. 1290/2005, τον κανονισμό (ΕΚ) αριθ. 791/2007 για το Ταμείο Εγγυήσεων και το άρθρο 103 του κανονισμού 1224/2009. Ως εκ τούτου, αυτοί οι κανονισμοί και η διάταξη πρέπει να καταργηθούν από την 1η Ιανουαρίου 2014. ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: ΤΙΤΛΟΣ I ΣΤΟΧΟΙ ΚΕΦΑΛΑΙΟ I Πεδίο εφαρμογής και ορισμοί Άρθρο 1 Αντικείμενο Ο παρών κανονισμός ορίζει τα χρηματοδοτικά μέτρα της Ένωσης για την εφαρμογή: α) της Κοινής Αλιευτικής Πολιτικής (ΚΑλΠ), β) των σχετικών μέτρων σχετικά με το δίκαιο της θάλασσας, γ) της βιώσιμης ανάπτυξης των αλιευτικών περιοχών και της αλιείας εσωτερικών υδάτων, δ) και της Ολοκληρωμένης Θαλάσσιας Πολιτικής (ΟΘΠ). Άρθρο 2 Γεωγραφικό πεδίο εφαρμογής Ο παρών κανονισμός εφαρμόζεται στις δράσεις που πραγματοποιούνται στο έδαφος της Ένωσης, εκτός αν προβλέπεται ρητώς διαφορετικά στον παρόντα κανονισμό. Άρθρο 3 Ορισμοί 1. Για τους σκοπούς του παρόντος κανονισμού και με την επιφύλαξη της παραγράφου 2, εφαρμόζονται οι ορισμοί που αναφέρονται στο άρθρο 5 του [κανονισμού για την κοινή αλιευτική πολιτική][21], στο άρθρο 5 του [κανονισμού για την κοινή οργάνωση των αγορών των προϊόντων αλιείας και υδατοκαλλιέργειας], στο άρθρο 4 του κανονισμού (ΕΚ) αριθ. 1224/2009 και στο άρθρο 2 του κανονισμού αριθ. [κανονισμός για τη θέσπιση κοινών διατάξεων][22]. 2. Για τους σκοπούς του παρόντος κανονισμού: (1) Ως «κοινό περιβάλλον ανταλλαγής πληροφοριών (ΚΠΑΠ)» νοείται ένα δίκτυο συστημάτων με αποκεντρωμένη σύσταση που αναπτύχθηκε για την ανταλλαγή πληροφοριών μεταξύ χρηστών από διάφορους τομείς για τη βελτίωση της επίγνωσης της κατάστασης των δραστηριοτήτων στη θάλασσα• (2) ως «διατομεακές δράσεις» νοούνται πρωτοβουλίες που ωφελούν αμοιβαία διαφορετικούς τομείς και/ή τομεακές πολιτικές, όπως αναφέρεται στη Συνθήκη για τη λειτουργία της Ευρωπαϊκής Ένωσης και δεν μπορούν να επιτευχθούν εξ ολοκλήρου μέσω μέτρων που περιλαμβάνονται στο πλαίσιο των αντίστοιχων τομέων πολιτικής· (3) ως «Ηλεκτρονικό Σύστημα Καταχώρησης και Αναφοράς» (ΗΣΚΑ) νοείται ένα σύστημα για την ηλεκτρονική καταγραφή και αναφορά δεδομένων που αναφέρονται στα άρθρα 15, 24 και 63 του κανονισμού (ΕΚ) αριθ. 1224/2009 του Συμβουλίου· (4) ως «Ευρωπαϊκό Δίκτυο Παρατηρήσεων και Δεδομένων της Θάλασσας» νοείται ένα δίκτυο που ενσωματώνει την εθνική θαλάσσια παρατήρηση και προγράμματα δεδομένων σε κοινούς και προσβάσιμους ευρωπαϊκούς πόρους· (5) ως «αλιευτική περιοχή» νοείται μια περιοχή η οποία βρέχεται από θάλασσα ή λίμνη ή περιλαμβάνει τεχνητές λίμνες ή εκβολές ποταμού και στην οποία ουσιαστικό ποσοστό του πληθυσμού απασχολείται στον τομέα της αλιείας ή της υδατοκαλλιέργειας και έχει οριστεί ως τέτοια από το κράτος μέλος· (6) ως «αλιέας» νοείται πρόσωπο το οποίο ασκεί επαγγελματικώς την αλιεία, όπως αναγνωρίζεται από το κράτος μέλος, επί ενεργού αλιευτικού σκάφους ή ασκεί επαγγελματικώς τη συγκομιδή θαλάσσιων οργανισμών, όπως αναγνωρίζεται από το κράτος μέλος, χωρίς σκάφος· (7) ως «Ολοκληρωμένη Θαλάσσια Πολιτική» (ΟΘΠ) νοείται η πολιτική της Ένωσης, στόχος της οποίας είναι να ενισχύσει τη συντονισμένη και συνεκτική λήψη αποφάσεων για τη μεγιστοποίηση της αειφόρου ανάπτυξης, της οικονομικής ανάπτυξης και της κοινωνικής συνοχής των κρατών μελών, ιδίως των παράκτιων, νησιωτικών και απόκεντρων περιφερειών της Ένωσης, καθώς και των θαλάσσιων τομέων, μέσω συνεκτικών και σχετικών με τη θάλασσα πολιτικών και της σχετικής διεθνούς συνεργασίας· (8) ως «Ολοκληρωμένη Θαλάσσια Επιτήρηση» νοείται μια πρωτοβουλία της ΕΕ, στόχος της οποίας είναι η αύξηση της αποτελεσματικότητας και της αποδοτικότητας σε δραστηριότητες επιτήρησης των ευρωπαϊκών θαλασσών, μέσω της ανταλλαγής πληροφοριών και της συνεργασίας, διασυνοριακά και διατομεακά· (9) ως «παρατυπία» νοείται η παρατυπία, όπως ορίζεται στο άρθρο 1 παράγραφος 2 του κανονισμού 2988/95 του Συμβουλίου· (10) ως «αλιεία εσωτερικών υδάτων» νοείται η αλιεία που ασκείται για εμπορικούς σκοπούς από σκάφη που αλιεύουν αποκλειστικά σε εσωτερικά ύδατα ή με άλλα εργαλεία που χρησιμοποιούνται για την αλιεία στον πάγο· (11) ως «ολοκληρωμένη διαχείριση των παράκτιων ζωνών» νοούνται μέσα, όπως στρατηγικές και μέτρα, όπως ορίζονται στη σύσταση του Ευρωπαϊκού Κοινοβουλίου και του Συμβουλίου (2002/413/ΕΚ), της 30ής Μαΐου 2002, σχετικά με την εφαρμογή στην Ευρώπη της ολοκληρωμένης διαχείρισης των παράκτιων ζωνών[23]· (12) ως «ολοκληρωμένη θαλάσσια διακυβέρνηση» νοείται η συντονισμένη διαχείριση όλων των τομεακών πολιτικών της ΕΕ που επηρεάζουν τους ωκεανούς, τις θάλασσες και τις παράκτιες περιοχές· (13) ως «θαλάσσιες περιοχές» νοούνται οι γεωγραφικές περιοχές που καθορίζονται στο παράρτημα Ι της απόφασης 2004/585/ΕΚ του Συμβουλίου και οι περιοχές που καθορίζονται από τις περιφερειακές οργανώσεις διαχείρισης της αλιείας· (14) ως «θαλάσσιος χωροταξικός σχεδιασμός» νοείται η διαδικασία με την οποία οι δημόσιες αρχές αναλύουν και αποδίδουν την κατανομή στο χώρο και το χρόνο των ανθρώπινων δραστηριοτήτων στις θαλάσσιες περιοχές για την επίτευξη οικολογικών, οικονομικών και κοινωνικών στόχων· (15) ως «μέτρο» νοείται ένα σύνολο δράσεων· (16) ως «δημόσια δαπάνη» νοείται κάθε συνεισφορά στη χρηματοδότηση δράσεων που προέρχονται από τον προϋπολογισμό του κράτους μέλους ή από τον προϋπολογισμό των περιφερειακών ή τοπικών αρχών ή της Ευρωπαϊκής Ένωσης καθώς και κάθε παρόμοια δαπάνη. Κάθε συμμετοχή στη χρηματοδότηση δράσεων από τον προϋπολογισμό φορέων ή ενώσεων του δημόσιου τομέα, μίας ή περισσοτέρων περιφερειακών ή τοπικών αρχών ή φορέων του δημόσιου τομέα που ενεργούν σύμφωνα με την οδηγία 2004/18/EΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης δημόσιων συμβάσεων έργων, προμηθειών και υπηρεσιών, θεωρείται δημόσια συνεισφορά· (17) ως «στρατηγική θαλάσσιας λεκάνης» νοείται ένα δομημένο πλαίσιο συνεργασίας σε σχέση με μια δεδομένη γεωγραφική περιοχή, το οποίο αναπτύχθηκε από ευρωπαϊκά θεσμικά όργανα, κράτη μέλη, τις περιφέρειές τους και, όταν ενδείκνυται, τρίτες χώρες που μοιράζονται την ίδια θαλάσσια λεκάνη· η στρατηγική λαμβάνει υπόψη τις γεωγραφικές, κλιματικές, οικονομικές και πολιτικές ιδιαιτερότητες της θαλάσσιας λεκάνης· (18) ως «παράκτια αλιεία μικρής κλίμακας» νοείται η αλιεία που διεξάγεται από αλιευτικά σκάφη ολικού μήκους μικρότερου των 12 μέτρων, τα οποία δεν χρησιμοποιούν συρόμενα εργαλεία που περιλαμβάνονται στον πίνακα 3 του παραρτήματος 1 του κανονισμού (ΕΚ) αριθ. 26/2004 της Επιτροπής, της 30ής Δεκεμβρίου 2003, σχετικά με το μητρώο του κοινοτικού αλιευτικού στόλου[24]· (19) ως «σκάφη που αλιεύουν αποκλειστικά σε εσωτερικά ύδατα» νοούνται σκάφη που ασκούν εμπορική αλιεία σε εσωτερικά ύδατα και δεν περιλαμβάνονται στο μητρώο αλιευτικού στόλου της Ένωσης. ΤΙΤΛΟΣ II ΓΕΝΙΚΟ ΠΛΑΙΣΙΟ ΚΕΦΑΛΑΙΟ I Σύσταση και στόχοι του Ευρωπαϊκού Ταμείου Θάλασσας και Αλιείας Άρθρο 4 Σύσταση Το παρόν άρθρο προβλέπει τη σύσταση του Ευρωπαϊκού Ταμείου Θάλασσας και Αλιείας (ΕΤΘΑ). Άρθρο 5 Στόχοι Το ΕΤΘΑ συμβάλλει στους ακόλουθους στόχους: α) προώθηση της βιώσιμης και ανταγωνιστικής αλιείας και υδατοκαλλιέργειας· β) ενίσχυση της ανάπτυξης και της εφαρμογής της ολοκληρωμένης θαλάσσιας πολιτικής της Ένωσης, κατά τρόπο συμπληρωματικό προς την πολιτική συνοχής και την κοινή αλιευτική πολιτική· γ) προώθηση της ισορροπημένης και περιεκτικής εδαφικής ανάπτυξης των αλιευτικών περιοχών· δ) ενίσχυση της εφαρμογής της ΚΑλΠ. Άρθρο 6 Προτεραιότητες της Ένωσης Η επίτευξη των στόχων του ΕΤΘΑ συμβάλλει στη στρατηγική «Ευρώπη 2020» για έξυπνη, διατηρήσιμη και χωρίς αποκλεισμούς ανάπτυξη. Οι στόχοι αυτοί επιδιώκονται με τις ακόλουθες έξι προτεραιότητες της Ένωσης, οι οποίες μεταφέρουν τους σχετικούς θεματικούς στόχους του Κοινού Στρατηγικού Πλαισίου (στο εξής ΚΣΠ): (1) Αύξηση της απασχόλησης και της εδαφικής συνοχής μέσω των ακόλουθων στόχων: α) προώθηση της οικονομικής ανάπτυξης, της κοινωνικής ένταξης, της δημιουργίας θέσεων εργασίας και της στήριξης της κινητικότητας του εργατικού δυναμικού στις παράκτιες και τις εσωτερικές κοινότητες που εξαρτώνται από την αλιεία και την υδατοκαλλιέργεια· β) διαφοροποίηση των αλιευτικών δραστηριοτήτων σε άλλους τομείς της θαλάσσιας οικονομίας και ανάπτυξη της θαλάσσιας οικονομίας, περιλαμβανομένης της άμβλυνσης της κλιματικής αλλαγής. (2) Ενίσχυση της καινοτόμου, ανταγωνιστικής και βασιζόμενης στη γνώση αλιείας, μέσω εστίασης στους ακόλουθους τομείς: α) στήριξη στην ενίσχυση της τεχνολογικής ανάπτυξης, της καινοτομίας και της μεταφοράς γνώσης· β) αύξηση της ανταγωνιστικότητας και της βιωσιμότητας της αλιείας, ιδίως των παράκτιων στόλων μικρής κλίμακας και βελτίωση της ασφάλειας ή των συνθηκών εργασίας· γ) ανάπτυξη νέων επαγγελματικών δεξιοτήτων και δια βίου μάθηση· δ) βελτίωση της οργάνωσης της αγοράς για αλιευτικά προϊόντα. (3) Ενίσχυση της καινοτόμου, ανταγωνιστικής και βασιζόμενης στη γνώση υδατοκαλλιέργειας μέσω εστίασης στους ακόλουθους τομείς: α) στήριξη στην ενίσχυση της τεχνολογικής ανάπτυξης, της καινοτομίας και της μεταφοράς γνώσης· β) βελτίωση της ανταγωνιστικότητας και της βιωσιμότητας των επιχειρήσεων υδατοκαλλιέργειας, ιδίως των ΜΜΕ· γ) ανάπτυξη νέων επαγγελματικών δεξιοτήτων και δια βίου μάθηση· δ) βελτίωση της οργάνωσης της αγοράς για προϊόντα υδατοκαλλιέργειας. (4) Προώθηση της βιώσιμης και αποδοτικής ως προς τους πόρους αλιείας, μέσω εστίασης στους ακόλουθους τομείς: α) μείωση των επιπτώσεων της αλιείας στο θαλάσσιο περιβάλλον· β) προστασία και αποκατάσταση της θαλάσσιας βιοποικιλότητας και των οικοσυστημάτων, περιλαμβανομένων των υπηρεσιών που παρέχουν. (5) Προώθηση της βιώσιμης και αποδοτικής ως προς τους πόρους υδατοκαλλιέργειας, μέσω εστίασης στους ακόλουθους τομείς: α) ενίσχυση των οικοσυστημάτων που αφορούν την υδατοκαλλιέργεια και προώθηση της αποδοτικής ως προς τους πόρους υδατοκαλλιέργειας· β) προώθηση της υδατοκαλλιέργειας, με υψηλό επίπεδο προστασίας του περιβάλλοντος και της υγείας και της καλής διαβίωσης των ζώων, καθώς και της δημόσιας υγείας και ασφάλειας. (6) Ενίσχυση της εφαρμογής της ΚΑλΠ μέσω: α) της παροχής επιστημονικής γνώσης και συλλογής δεδομένων· β) της στήριξης για τον έλεγχο και την επιβολή, της ενίσχυσης των θεσμικών ικανοτήτων και της αποτελεσματικής δημόσιας διοίκησης. ΚΕΦΑΛΑΙΟ II Επιμερισμένη και άμεση διαχείριση Άρθρο 7 Επιμερισμένη και άμεση διαχείριση 1. Τα μέτρα που καλύπτονται από τον τίτλο V και η τεχνική βοήθεια βάσει του άρθρου 92 χρηματοδοτούνται από το ΕΤΘΑ, σύμφωνα με την αρχή της επιμερισμένης διαχείρισης μεταξύ των κρατών μελών και της Ένωσης και σύμφωνα με τους κοινούς κανόνες που θεσπίζονται από τον [κανονισμό (ΕΕ) αριθ. [...] για τη θέσπιση κοινών διατάξεων][25]. 2. Τα μέτρα που καλύπτονται από τον τίτλο VI, με εξαίρεση την τεχνική βοήθεια βάσει του άρθρου 92, χρηματοδοτούνται από το ΕΤΘΑ σύμφωνα με την αρχή της άμεσης διαχείρισης. ΚΕΦΑΛΑΙΟ III Γενικές αρχές που διέπουν τη βοήθεια στο πλαίσιο της επιμερισμένης διαχείρισης Άρθρο 8 Κρατικές ενισχύσεις 1. Με την επιφύλαξη της παραγράφου 2 του παρόντος άρθρου, στις ενισχύσεις που χορηγούνται από τα κράτη μέλη σε επιχειρήσεις αλιείας και υδατοκαλλιέργειας εφαρμόζονται τα άρθρα 107, 108 και 109 της Συνθήκης. 2. Εντούτοις, τα άρθρα 107, 108 και 109 της Συνθήκης δεν εφαρμόζονται στις πληρωμές που πραγματοποιούνται από τα κράτη μέλη στο πλαίσιο και σύμφωνα με τον παρόντα κανονισμό εντός του πεδίου εφαρμογής του άρθρου 42 της Συνθήκης. 3. Οι εθνικές διατάξεις που θεσπίζουν δημόσια χρηματοδότηση η οποία υπερβαίνει τις διατάξεις του παρόντος κανονισμού σχετικά με τις χρηματοδοτικές συνεισφορές όπως προβλέπονται στην παράγραφο 2, αντιμετωπίζονται εν γένει βάσει της παραγράφου 1. Άρθρο 9 Εταιρική σχέση Κατά παρέκκλιση από το άρθρο 5 παράγραφος 4 του [κανονισμού (ΕΕ) αριθ. [...] για τη θέσπιση κοινών διατάξεων], η Επιτροπή διεξάγει διαβουλεύσεις τουλάχιστον δύο φορές κατά τη διάρκεια της περιόδου προγραμματισμού με τους οργανισμούς που εκπροσωπούν τους εταίρους σε επίπεδο Ένωσης για την εφαρμογή της στήριξης από το ΕΤΘΑ. Άρθρο 10 Συντονισμός Εκτός από τις αρχές που διατυπώνονται στο άρθρο 4 του [κανονισμού (ΕΕ) αριθ. [...] για τη θέσπιση κοινών διατάξεων], η Επιτροπή και τα κράτη μέλη διασφαλίζουν το συντονισμό και τη συμπληρωματικότητα μεταξύ της στήριξης από το ΕΤΘΑ και από άλλες πολιτικές της Ένωσης και των χρηματοδοτικών μέσων, περιλαμβανομένου του κανονισμού (ΕΚ) αριθ. [για τη θέσπιση του προγράμματος-πλαισίου για το περιβάλλον και τη δράση κατά της κλιματικής αλλαγής (πρόγραμμα-πλαίσιο LIFE)][26] καθώς και εκείνες στο πλαίσιο της εξωτερικής δράσης της Ένωσης. Ο συντονισμός μεταξύ της βοήθειας από το ΕΤΘΑ και το πρόγραμμα-πλαίσιο LIFE επιτυγχάνεται ιδίως με την προώθηση της χρηματοδότησης των δραστηριοτήτων που συμπληρώνουν τα ολοκληρωμένα έργα που χρηματοδοτούνται στο πλαίσιο του προγράμματος-πλαισίου LIFE, καθώς και με την προώθηση της χρήσης λύσεων, μεθόδων και προσεγγίσεων επικυρωμένων στο πλαίσιο του προγράμματος-πλαισίου LIFE. Άρθρο 11 Εκ των προτέρων προϋποθέσεις Οι προϋποθέσεις εκ των προτέρων που αναφέρονται στο Παράρτημα ΙΙΙ του παρόντος κανονισμού εφαρμόζονται για το ΕΤΘΑ. ΚΕΦΑΛΑΙΟ IV Παραδεκτό των αιτήσεων και μη επιλέξιμες δράσεις Άρθρο 12 Παραδεκτό των αιτήσεων 1. Οι αιτήσεις που υποβάλλονται από τις ακόλουθες επιχειρήσεις δεν γίνονται δεκτές για ενίσχυση από το ΕΤΘΑ για μια προσδιορισμένη χρονική περίοδο: α) οικονομικοί φορείς που έχουν διαπράξει σοβαρή παράβαση βάσει του άρθρου 42 του κανονισμού (ΕΚ) αριθ. 1005/2008 ή του άρθρου 90 παράγραφος 1 του κανονισμού (ΕΚ) αριθ. 1224/2009· β) οικονομικοί φορείς που συμμετέχουν στην εκμετάλλευση, τη διαχείριση ή την ιδιοκτησία αλιευτικών σκαφών που περιλαμβάνονται στον κατάλογο σκαφών ΠΛΑ αλιείας της Ένωσης, όπως ορίζεται στο άρθρο 40 παράγραφος 3 του κανονισμού (ΕΚ) αριθ. 1005/2008· γ) οικονομικοί φορείς που διέπραξαν άλλες περιπτώσεις μη τήρησης των κανόνων της ΚΑλΠ οι οποίες θέτουν σε σοβαρό κίνδυνο τη βιωσιμότητα των σχετικών αποθεμάτων. 2. Οι αιτήσεις που υποβάλλονται από τους οικονομικούς φορείς που έχουν διαπράξει παρατυπία στο πλαίσιο του ΕΤΑ ή του ΕΤΘΑ δεν γίνονται δεκτές για μια προσδιορισμένη χρονική περίοδο: 3. Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις δυνάμει του άρθρου 12750 σχετικά με: α) τον προσδιορισμό της χρονικής περιόδου που αναφέρεται στις παραγράφους 1 και 2, η οποία πρέπει να είναι ανάλογη με τη σοβαρότητα ή την επανάληψη της παράβασης ή της μη συμμόρφωσης· β) τις σχετικές ημερομηνίες έναρξης ή λήξης της περιόδου που αναφέρεται στην παράγραφο 1· γ) την αναγνώριση των άλλων περιπτώσεων μη συμμόρφωσης που αναφέρεται στην παράγραφο 1 στοιχείο γ), οι οποίες θέτουν σε σοβαρό κίνδυνο τη βιωσιμότητα των σχετικών αποθεμάτων. 4. Τα κράτη μέλη απαιτούν οι οικονομικοί φορείς που υποβάλλουν αίτηση στο πλαίσιο του ΕΤΘΑ να παρέχουν στην αρχή διαχείρισης μια ενυπόγραφη δήλωση που να επιβεβαιώνει ότι πληρούν τα κριτήρια που απαριθμούνται στην παράγραφο 1 και δεν έχουν διαπράξει παρατυπία στο πλαίσιο του ΕΤΑ ή του ΕΤΘΑ, όπως αναφέρεται στην παράγραφο 2. Τα κράτη μέλη εξακριβώνουν την ακρίβεια της δήλωσης πριν από την έγκριση της δράσης. 5. Η Επιτροπή θα εξουσιοδοτηθεί να εγκρίνει κατ’ εξουσιοδότηση πράξεις σύμφωνα με το άρθρο 12750 για την ανάθεση σχετικά με την καθιέρωση ενός συστήματος για την ανταλλαγή πληροφοριών μη συμμόρφωσης μεταξύ των κρατών μελών. Άρθρο 13 Μη επιλέξιμες δράσεις Οι ακόλουθες δράσεις δεν είναι επιλέξιμες στο πλαίσιο του ΕΤΘΑ: α) δράσεις που αυξάνουν την αλιευτική ικανότητα του σκάφους, β) ναυπήγηση νέων αλιευτικών σκαφών, παροπλισμός ή εισαγωγή αλιευτικών σκαφών, γ) προσωρινή παύση των αλιευτικών δραστηριοτήτων, δ) πειραματική αλιεία, ε) μεταβίβαση της κυριότητας μιας επιχείρησης, στ) άμεσος εμπλουτισμός των αποθεμάτων, εκτός αν προβλέπεται ρητά ως μέτρο διατήρησης από νομική πράξη της Ένωσης ή σε περίπτωση του πειραματικού εμπλουτισμού αποθεμάτων. ΤΙΤΛΟΣ III ΔΗΜΟΣΙΟΝΟΜΙΚΟ ΠΛΑΙΣΙΟ Άρθρο 14 Εκτέλεση του προϋπολογισμού 1. Ο προϋπολογισμός της Ένωσης που κατανέμεται στο ΕΤΘΑ δυνάμει του τίτλου V εφαρμόζεται στο πλαίσιο της επιμερισμένης διαχείρισης, σύμφωνα με το άρθρο 4 του [κανονισμού (ΕΕ) αριθ. [...] για τη θέσπιση κοινών διατάξεων]. 2. Ο προϋπολογισμός της Ένωσης που κατανέμεται στο ΕΤΘΑ δυνάμει του τίτλου VI εφαρμόζεται άμεσα από την Επιτροπή σύμφωνα με το άρθρο 55 παράγραφος 1 στοιχείο α) του [νέου δημοσιονομικού κανονισμού]. 3. Η Επιτροπή ακυρώνει όλη ή μέρος της ανάληψης υποχρεώσεων του προϋπολογισμού υπό άμεση διαχείριση, σύμφωνα με τον [νέο δημοσιονομικό κανονισμό] και σύμφωνα με το άρθρο 12447 του παρόντος κανονισμού. 4. Η αρχή της χρηστής χρηματοοικονομικής διαχείρισης εφαρμόζεται σύμφωνα με τα άρθρα 27 και 50 του [νέου δημοσιονομικού κανονισμού]. Άρθρο 15 Δημοσιονομικοί πόροι στο πλαίσιο της επιμερισμένης διαχείρισης 1. Οι πόροι που διατίθενται για ανάληψη υποχρεώσεων από το ΕΤΘΑ για την περίοδο 2014 έως 2020 υπό επιμερισμένη διαχείριση ανέρχονται σε 5 520 000 000 ευρώ σε τρέχουσες τιμές σύμφωνα με την ετήσια ανάλυση που εμφαίνεται στο παράρτημα II. 2. 4.535.000.000 ευρώ από τους πόρους που αναφέρονται στην παράγραφο 1 κατανέμονται στη βιώσιμη ανάπτυξη της αλιείας, της υδατοκαλλιέργειας και των αλιευτικών περιοχών δυνάμει των κεφαλαίων Ι, ΙΙ και ΙΙΙ του τίτλου V. 3. 477 000 000 ευρώ από τους πόρους που αναφέρονται στην παράγραφο 1 κατανέμονται στα μέτρα ελέγχου και εφαρμογής που αναφέρονται στο άρθρο 78. 4. 358 000 000 ευρώ από τους πόρους που αναφέρονται στην παράγραφο 1 κατανέμονται στα μέτρα για τη συλλογή δεδομένων που αναφέρονται στο άρθρο 79. 5. Οι πόροι που κατανέμονται στην αντιστάθμιση των απόκεντρων περιφερειών σύμφωνα με το κεφάλαιο V του τίτλου V, δεν πρέπει να υπερβαίνουν ανά έτος: – τα 4 300 000 ευρώ για τις Αζόρες και τη Μαδέρα· – τα 5 800 000 ευρώ για τις Καναρίους Νήσους· – τα 4 900 000 ευρώ για τη γαλλική Γουιάνα και τη Ρεϋνιόν. 6. 45 000 000 ευρώ από τους πόρους που αναφέρονται στην παράγραφο 1 κατανέμονται στην ενίσχυση αποθεματοποίησης που αναφέρεται στο άρθρο 72 από το 2014 έως και το 2018. Άρθρο 16 Δημοσιονομικοί πόροι στο πλαίσιο της άμεσης διαχείρισης Ποσό ύψους 1 047 000 000 ευρώ από το ΕΤΘΑ κατανέμεται σε μέτρα υπό την άμεση διαχείριση, όπως ορίζεται στα κεφάλαια Ι και ΙΙ του τίτλου VI. Στο ποσό αυτό περιλαμβάνεται η παροχή τεχνικής βοήθειας δυνάμει του άρθρου 91. Άρθρο 17 Δημοσιονομική κατανομή για την επιμερισμένη διαχείριση 1. Οι πόροι που είναι διαθέσιμοι για δεσμεύσεις από τα κράτη μέλη που αναφέρονται στο άρθρο 15 παράγραφοι 2 έως 6 για την περίοδο 2014 έως 2020, όπως ορίζονται στον πίνακα του παραρτήματος ΙΙ, καθορίζονται με βάση τα εξής αντικειμενικά κριτήρια: α) Όσον αφορά τον τίτλο V: (i) το επίπεδο της απασχόλησης στην αλιεία και στην υδατοκαλλιέργεια, (ii) το επίπεδο της παραγωγής στην αλιεία και την υδατοκαλλιέργεια, και (iii) το μερίδιο του παράκτιου αλιευτικού στόλου μικρής κλίμακας στον αλιευτικό στόλο· β) Όσον αφορά τα άρθρα 78 και 79: (i) την έκταση των καθηκόντων ελέγχου του αφορώμενου κράτους μέλους, υπολογισμένη κατά προσέγγιση ανάλογα με το μέγεθος του εθνικού αλιευτικού στόλου, το ποσό των εκφορτώσεων και την αξία των εισαγωγών από τρίτες χώρες· (ii) τους διαθέσιμους πόρους ελέγχου σε σύγκριση με την έκταση των καθηκόντων ελέγχου του κράτους μέλους, όπου τα διαθέσιμα μέσα υπολογίζονται κατά προσέγγιση ανάλογα με τον αριθμό των ελέγχων που πραγματοποιούνται στη θάλασσα και των επιθεωρήσεων των εκφορτώσεων· (iii) την έκταση των καθηκόντων συλλογής δεδομένων του οικείου κράτους μέλους, υπολογισμένη κατά προσέγγιση ανάλογα με το μέγεθος του εθνικού αλιευτικού στόλου, τον αριθμό των εκφορτώσεων, τον αριθμό των δραστηριοτήτων επιστημονικής παρακολούθησης στη θάλασσα και τον αριθμό των ερευνών στις οποίες το κράτος μέλος συμμετέχει, και iv) τους διαθέσιμους πόρους συλλογής δεδομένων σε σύγκριση με την έκταση των καθηκόντων συλλογής δεδομένων του κράτους μέλους, όπου τα διαθέσιμα μέσα υπολογίζονται κατά προσέγγιση ανάλογα με τον αριθμό των παρατηρητών στη θάλασσα και τον αριθμό των ανθρώπινων πόρων και των τεχνικών μέσων που απαιτούνται για την εφαρμογή του εθνικού προγράμματος συλλογής δεδομένων. γ) Όσον αφορά όλα τα μέτρα, τις ιστορικές κατανομές στο πλαίσιο του κανονισμού (ΕΚ) αριθ. 1198/2006 και την ιστορική κατανάλωση σύμφωνα με τον κανονισμό (ΕΚ) αριθ. 861/2006. 2. Η Επιτροπή εκδίδει απόφαση, με εκτελεστική πράξη που καθορίζει την ετήσια ανάλυση των συνολικών πόρων ανά κράτος μέλος. ΤΙΤΛΟΣ IV ΠΡΟΓΡΑΜΜΑΤΙΣΜΟΣ ΚΕΦΑΛΑΙΟ I Προγραμματισμός για τα μέτρα που χρηματοδοτούνται στο πλαίσιο της επιμερισμένης διαχείρισης Άρθρο 18 Εκπόνηση επιχειρησιακών προγραμμάτων 1. Κάθε κράτος μέλος καταρτίζει μεμονωμένο επιχειρησιακό πρόγραμμα για την υλοποίηση των προτεραιοτήτων της Ένωσης που θα συγχρηματοδοτηθούν από το ΕΤΘΑ. 2. Το επιχειρησιακό πρόγραμμα καθορίζεται από το κράτος μέλος μετά από στενή συνεργασία με τους εταίρους που αναφέρονται στο άρθρο 5 του [κανονισμού (ΕΕ) αριθ. [...] για τη θέσπιση κοινών διατάξεων]. Η διαβούλευση με τους εταίρους σχετικά με τα προπαρασκευαστικά έγγραφα οργανώνεται κατά τρόπο που να επιτρέπει στους εταίρους να τα εξετάζουν. 3. Για το τμήμα του επιχειρησιακού προγράμματος που αναφέρεται στο άρθρο 20 παράγραφος 1 στοιχείο ιδ) η Επιτροπή θεσπίζει με εκτελεστική πράξη τις προτεραιότητες της Ένωσης για την πολιτική εφαρμογής και ελέγχου έως την 31η Μαΐου 2013 το αργότερο. 4. Το τμήμα του επιχειρησιακού προγράμματος που αναφέρεται στο άρθρο 20 παράγραφος 1 στοιχείο ιε) που καλύπτει το μέρος του πολυετούς προγράμματος που αναφέρεται στο άρθρο 37 παράγραφος 5 του [κανονισμού για την κοινή αλιευτική πολιτική] για το έτος 2014 διαβιβάζεται την 31η Οκτωβρίου 2013 το αργότερο. Άρθρο 19 Κατευθυντήριες αρχές για το επιχειρησιακό πρόγραμμα Κατά την εκπόνηση του επιχειρησιακού προγράμματος, το κράτος μέλος λαμβάνει υπόψη τις ακόλουθες κατευθυντήριες αρχές: α) σχετικοί συνδυασμοί μέτρων περιλαμβάνονται σε σχέση με κάθε μία από τις προτεραιότητες της Ένωσης, που ακολουθούν λογικά την εκ των προτέρων αξιολόγηση και την ανάλυση δυνατών σημείων, αδύνατων σημείων, ευκαιριών και απειλών (στο εξής «SWOT»)· β) μια σχετική προσέγγιση προς την καινοτομία και την άμβλυνση της κλιματικής αλλαγής, καθώς και την προσαρμογή, είναι ενσωματωμένη στο πρόγραμμα· γ) προβλέπεται η λήψη των κατάλληλων μέτρων για την απλούστευση και διευκόλυνση της εφαρμογής του προγράμματος· δ) όπου εφαρμόζεται, η συνοχή των μέτρων στο πλαίσιο των προτεραιοτήτων της Ένωσης για το ΕΤΘΑ που αναφέρεται στο άρθρο 6 παράγραφος 3 και παράγραφος 5 του παρόντος κανονισμού με το πολυετές εθνικό σχέδιο στρατηγικής για την υδατοκαλλιέργεια που αναφέρεται στο άρθρο 43 του κανονισμού [για την κοινή αλιευτική πολιτική]. Άρθρο 20 Περιεχόμενο του επιχειρησιακού προγράμματος 1. Εκτός από τα στοιχεία που αναφέρονται στο άρθρο 24 του [κανονισμού (ΕΕ) αριθ. [...] για τη θέσπιση κοινών διατάξεων], το επιχειρησιακό πρόγραμμα περιλαμβάνει: α) την εκ των προτέρων αξιολόγηση που αναφέρεται στο άρθρο 48 του [κανονισμού (ΕΕ) αριθ. [...] για τη θέσπιση κοινών διατάξεων]· β) μια ανάλυση της κατάστασης από την άποψη της SWOT και τον προσδιορισμό των αναγκών που πρέπει να αντιμετωπιστούν στη γεωγραφική περιοχή που καλύπτεται από το πρόγραμμα· Η ανάλυση είναι δομημένη γύρω από τις προτεραιότητες της Ένωσης. Ειδικές ανάγκες που αφορούν την άμβλυνση της κλιματικής αλλαγής και την προσαρμογή και προώθηση της καινοτομίας αξιολογούνται στις προτεραιότητες της Ένωσης, με σκοπό να προσδιοριστεί η σχετική ανταπόκριση στους δύο αυτούς τομείς στο επίπεδο της κάθε προτεραιότητας· συνθετική παρουσίαση της κατάστασης, από την άποψη των πλεονεκτημάτων και των μειονεκτημάτων, στους τομείς πολιτικής οι οποίοι είναι επιλέξιμοι προς υποστήριξη· γ) μια επίδειξη μιας σχετικής προσέγγισης ενσωματωμένης στο πρόγραμμα για την καινοτομία, το περιβάλλον, περιλαμβανομένων των ειδικών αναγκών των περιοχών Natura 2000, και την άμβλυνση των κλιματικών μεταβολών και την προσαρμογή· δ) εκτίμηση των εκ των προτέρων προϋποθέσεων και, όπου απαιτείται, τις δράσεις που αναφέρονται στο άρθρο 17 παράγραφος 4 του κανονισμού (ΕΕ) αριθ. […] για τη θέσπιση κοινών διατάξεων] και τις προθεσμίες που καθορίστηκαν για τους σκοπούς του άρθρου 19 του [κανονισμού (EΕ) αριθ. [...] για τη θέσπιση κοινών διατάξεων]· ε) έναν κατάλογο των επιλεγμένων μέτρων οργανωμένο σύμφωνα με τις προτεραιότητες της Ένωσης· στ) περιγραφή των κριτηρίων επιλογής των έργων· ζ) περιγραφή των κριτηρίων επιλογής των στρατηγικών τοπικής ανάπτυξης του κεφαλαίου ΙΙΙ του τίτλου V· η) μια σαφή ένδειξη των δράσεων βάσει του κεφαλαίου ΙΙΙ του τίτλου V που μπορούν να αναληφθούν από κοινού και κατά συνέπεια μπορούν να επωφεληθούν από την υψηλότερη ένταση της ενίσχυσης σύμφωνα με το άρθρο 95 παράγραφος 3· θ) μια ανάλυση των αναγκών που αφορούν την επιτήρηση και τις απαιτήσεις αξιολόγησης, καθώς και το σχέδιο αξιολόγησης που αναφέρεται στο άρθρο 49 του [κανονισμού (ΕΕ) αριθ. [...] για τη θέσπιση κοινών διατάξεων]. Τα κράτη μέλη παρέχουν επαρκείς πόρους και διεξάγουν δραστηριότητες ανάπτυξης ικανοτήτων για την αντιμετώπιση των διαπιστωμένων αναγκών· ι) ένα σχέδιο χρηματοδότησης που θα σχεδιαστεί λαμβάνοντας υπόψη τα άρθρα 18 και 20 του [κανονισμού (ΕΕ) αριθ. [...] για τη θέσπιση κοινών διατάξεων] και σύμφωνα με την απόφαση της Επιτροπής που αναφέρεται στο άρθρο 17 παράγραφος 3 και περιλαμβάνει: (i) έναν πίνακα που αναφέρει τη συνολική συνεισφορά του ΕΤΘΑ που έχει προγραμματιστεί για κάθε έτος· (ii) έναν πίνακα που προσδιορίζει τους εφαρμοζόμενους πόρους του ΕΤΘΑ και το ποσοστό συγχρηματοδότησης για τους στόχους στο πλαίσιο των προτεραιοτήτων της Ένωσης του άρθρου 6 και την τεχνική βοήθεια. Όπου εφαρμόζεται, ο πίνακας αυτός αναφέρει χωριστά τους πόρους του ΕΤΘΑ και τα ποσοστά συγχρηματοδότησης που ισχύουν κατά παρέκκλιση από το γενικό κανόνα του άρθρου 94 παράγραφος 1 για τη στήριξη που αναφέρεται στο άρθρο 72, το άρθρο 73, το άρθρο 78 παράγραφος 2 στοιχεία α) έως δ) και στ) έως ι), το άρθρο 78 παράγραφος 2 στοιχείο ε) και το άρθρο 79. ια) πληροφορίες για τη συμπληρωματικότητα με μέτρα που χρηματοδοτούνται από άλλα ταμεία ΚΣΠ ή το πρόγραμμα-πλαίσιο LIFE· ιβ) ρυθμίσεις εφαρμογής του προγράμματος που περιλαμβάνουν: (i) τον ορισμό από το κράτος μέλος όλων των αρχών που αναφέρονται στο άρθρο 107 113 του [κανονισμού (EΕ) αριθ. [...] για τη θέσπιση κοινών διατάξεων] και, προς ενημέρωση, συνοπτική περιγραφή της δομήςτου συστήματος διαχείρισης και ελέγχου· (ii) την περιγραφή των διαδικασιών παρακολούθησης και αξιολόγησης, καθώς και τη σύνθεση της επιτροπής παρακολούθησης· (iii) τις διατάξεις που διασφαλίζουν ότι το πρόγραμμα δημοσιοποιείται σύμφωνα με το άρθρο 12043. ιγ) τον προσδιορισμό των εταίρων που αναφέρονται στο άρθρο 5 του [κανονισμού (ΕΕ) αριθ. [...] για τη θέσπιση κοινών διατάξεων] και τα αποτελέσματα της διαβούλευσης με τους εταίρους· ιδ) για το στόχο της αύξησης της συμμόρφωσης μέσω του ελέγχου που αναφέρεται βάσει του άρθρου 6 παράγραφος 6 και σύμφωνα με το άρθρο 18 παράγραφος 3: (i) ένα κατάλογο των φορέων εφαρμογής του συστήματος ελέγχου, επιθεώρησης και επιβολής και μια σύντομη περιγραφή των ανθρώπινων και οικονομικών πόρων που διαθέτουν για τον έλεγχο, την επιθεώρηση και την επιβολή της αλιείας, τον εξοπλισμό τους που είναι διαθέσιμος για τον έλεγχο, την επιθεώρηση και την επιβολή της αλιείας, ιδίως του αριθμού των σκαφών, αεροσκαφών και ελικοπτέρων· (ii) τους γενικούς στόχους των μέτρων ελέγχου που πρέπει να εφαρμοστούν με χρήση κοινών δεικτών που θα καθοριστούν σύμφωνα με το άρθρο 11033· (iii) ειδικούς στόχους που πρέπει να επιτευχθούν σύμφωνα με τις προτεραιότητες της ΕΕ του άρθρου 6 και με λεπτομερή αναφορά του αριθμού των στοιχείων από κάθε κατηγορία δαπανών που θα αγοραστούν σε ολόκληρη την περίοδο προγραμματισμού· ιε) Για το στόχο της συλλογής δεδομένων για τη βιώσιμη διαχείριση της αλιείας που αναφέρεται βάσει των άρθρων 6 παράγραφος 6 και 18 παράγραφος 4 και σύμφωνα με το πολυετές πρόγραμμα της Ένωσης που αναφέρεται στο άρθρο 37 παράγραφος 5 του [κανονισμού για την κοινή αλιευτική πολιτική]: (i) μια περιγραφή των δραστηριοτήτων συλλογής δεδομένων που πρέπει να ασκηθούν για να δοθεί η δυνατότητα για τα εξής: – την αξιολόγηση του τομέα της αλιείας (βιολογικές, οικονομικές και εγκάρσιες μεταβλητές, καθώς και επιστημονικές έρευνες στη θάλασσα), – την αξιολόγηση της οικονομικής κατάστασης της υδατοκαλλιέργειας και των βιομηχανιών μεταποίησης, – την αξιολόγηση των επιπτώσεων του τομέα της αλιείας στο οικοσύστημα. (ii) μια περιγραφή των μεθόδων αποθήκευσης δεδομένων, της διαχείρισης των δεδομένων και της χρήσης των δεδομένων, (iii) μια επίδειξη της δυνατότητας επίτευξης χρηστής δημοσιονομικής και διοικητικής διαχείρισης των δεδομένων που συλλέγονται. Αυτό το τμήμα του επιχειρησιακού προγράμματος συμπληρώνεται από το άρθρο 23. 2. Το επιχειρησιακό πρόγραμμα θα περιλαμβάνει τις μεθόδους για τον υπολογισμό του απλουστευμένου κόστους, που αναφέρεται στο άρθρο 57 του [Κανονισμού (EΕ) αριθ. [...] για τη θέσπιση κοινών διατάξεων], του πρόσθετου κόστους ή του διαφυγόντος εισοδήματος, σύμφωνα με το άρθρο 97103, ή τη μέθοδο για τον υπολογισμό της αντιστάθμισης, σύμφωνα με τα σχετικά κριτήρια που προσδιορίζονται για κάθε μία από τις δραστηριότητες που αναπτύσσονται βάσει του άρθρου 38 παράγραφος 1. 3. Επιπλέον, το επιχειρησιακό πρόγραμμα περιλαμβάνει περιγραφή των ειδικών δράσεων για την προώθηση των ίσων ευκαιριών και την αποτροπή κάθε διάκρισης λόγω φύλου, φυλετικής ή εθνοτικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού, συμπεριλαμβανομένων των ρυθμίσεων για την διασφάλιση της ενσωμάτωσης της διάστασης των φύλων στο επιχειρησιακό πρόγραμμα και σε επίπεδο λειτουργίας. 4. Η Επιτροπή ορίζει, με εκτελεστικές πράξεις, κανόνες για την παρουσίαση των στοιχείων που περιγράφονται στις παραγράφους 1 και 2 και 3. Οι εν λόγω εκτελεστικές πράξεις εκδίδονται σύμφωνα με την αναφερόμενη στο άρθρο 12851 παράγραφο 2 διαδικασία της συμβουλευτικής επιτροπής. Άρθρο 21 Έγκριση του επιχειρησιακού προγράμματος 1. Πέραν από τις διατάξεις του άρθρου 25 του [κανονισμού για (ΕΕ) αριθ. [...] για τη θέσπιση κοινών διατάξεων], η Επιτροπή αξιολογεί τη συνέπεια των επιχειρησιακών προγραμμάτων με τον παρόντα κανονισμό και την αποτελεσματική συμβολή τους στις προτεραιότητες της Ένωσης για το ΕΤΘΑ που αναφέρονται στο άρθρο 6 και λαμβάνοντας υπόψη την εκ των προτέρων αξιολόγηση. 2. Η Επιτροπή εγκρίνει το επιχειρησιακό πρόγραμμα με εκτελεστική πράξη. Άρθρο 22 Τροποποίηση του επιχειρησιακού προγράμματος 1. Η Επιτροπή εγκρίνει την τροποποίηση του επιχειρησιακού προγράμματος με εκτελεστικές πράξεις. 2. Προκειμένου να προσαρμοστεί στις εξελισσόμενες τεχνικές ανάγκες των δραστηριοτήτων ελέγχου, το τμήμα του επιχειρησιακού προγράμματος που αναφέρεται στο άρθρο 20 παράγραφος 1 στοιχείο ιδ) μπορεί να τροποποιείται κάθε δύο έτη, για πρώτη φορά από την 1η Ιανουαρίου 2015. Για το σκοπό αυτό, η Επιτροπή εγκρίνει με εκτελεστική πράξη μια απόφαση που προσδιορίζει λεπτομερώς τις αλλαγές στις προτεραιότητες της Ένωσης στην πολιτική επιβολής και ελέγχου, όπως αναφέρεται στο άρθρο 18 παράγραφος 3 και τις αντίστοιχες επιλέξιμες δράσεις στις οποίες θα δοθεί προτεραιότητα. Λαμβάνοντας υπόψη τις νέες προτεραιότητες οι οποίες προβλέ